Bank Muamalat lancar Bank Bergerak

Oleh: FATTAH RAZZAQ

KUALA LUMPUR: Bank Muamalat melancarkan Bank Bergerak untuk bertemu bagi menawarkan perkhidmatan perbankan kepada para pelanggan baharu dan sedia ada, terutama yang tinggal di kawasan pedalaman atau kawasan yang tidak mempunyai akses kepada kemudahan kewangan yang mencukupi.

Presiden dan Ketua Pegawai Eksekutif Bank Muamalat, Khairul Kamarudin berkata, pelancaran perkhidmatan Bank Bergerak bertujuan menggalakkan penduduk kawasan luar bandar untuk menerima pakai perkhidmatan kewangan digital, seperti perbankan internet dan mudah alih, serta e-dompet.

“Inisiatif itu juga bertujuan untuk membantu golongan yang tidak mempunyai akses kemudahan perbankan, terutamanya usahawan mikro dan peruncit.

“Penduduk di kawasan sekitar juga akan diberikan khidmat nasihat untuk menggunakan perbankan digital bagi menggalakkan transaksi urus niaga tanpa tunai. Selain, meningkatkan penggunaan Kod QR dalam kalangan usahawan dan pelanggan di lokasi tersebut.

“Bank Bergerak berpotensi merancakkan kegiatan ekonomi di daerah Kubang Pasu dan Kota Setar dan secara tidak langsung mendorong peningkatan ekonomi negeri Kedah.

“Inisiatif itu menyokong usaha kerajaan untuk mencapai rangkuman kewangan bagi semua lapisan masyarakat. Selain memastikan, tiada kelompok yang terpinggir daripada arus modenisasi atau pembangunan negara,” katanya dalam kenyataan di sini.

Bank Bergerak akan beroperasi di Pasar Pagi Pekan Tunjang, Daerah Kubang Pasu, Kedah pada setiap Khamis bermula 18 Ogos ini.

Ia juga akan menawarkan perkhidmatan perbankan di dua buah pasar pagi dan sebuah pasar tani di Daerah Kota Setar, Kedah iaitu Pasar Pagi Pekan Langgar pada setiap Isnin bermula 22 Ogos, Pasar Tani Kubang Rotan pada setiap Selasa bermula 23 Ogos dan Pasar Pagi Taman Pinang Jaya pada setiap Rabu bermula 24 Ogos.

Waktu operasi di semua lokasi adalah dari jam 10 pagi hingga 2 petang.

Antara perkhidmatan yang disediakan termasuk deposit dan pengeluaran wang tunai, khidmat nasihat untuk menggunakan perbankan digital, pembukaan akaun, pembiayaan Ar Rahnu, pemindahan dana antara bank dan bayaran pembiayaan

Sementara itu, Bank Muamalat turut melancarkan Kempen ‘Super Saver, Superb Prizes’ yang merangkumi Akaun Simpanan-i Tawarruq dan Akaun Pelaburan Tidak Terhad Mudarabah (SURIA). Kempen itu bertujuan menggalakkan orang ramai untuk menyimpan dan melabur, dan pada masa yang sama memberi ganjaran kepada pelanggannya.

Kempen tersebut akan berlangsung selama enam bulan, bermula 1 Ogos lalu sehingga 31 Januari 2023. Kempen ini terbuka kepada semua pelanggan baharu dan sedia ada yang berumur 12 tahun dan ke atas.

Pemegang Akaun Simpanan-i Tawarruq dan Akaun Pelaburan Tidak Terhad Mudarabah (SURIA) layak secara automatik untuk penyertaan berganda bagi cabutan bertuah dengan mengekalkan baki minimum sebanyak RM10 dalam akaun sepanjang tempoh kempen tersebut.

Kempen ‘Super Saver, Superb Prizes’ menawarkan lebih banyak ganjaran dengan sejumlah 1,242 hadiah keseluruhan bernilai RM1.74 juta untuk dimenangi.

Hadiah yang ditawarkan termasuk wang tunai bernilai RM1,000,000.00, sebuah kereta Honda City, sebuah Honda CRV, baucar pelancongan bernilai RM15,000 dan iPad Pro 11 inci 256GB.

Author

Media Variasi

View all posts

View all posts


Program Rakan Muda jadi antara keutamaan KBS – Hannah

Menteri KBS, Hannah Yeoh berkata, program yang akan diperkasa menerusi pelbagai bentuk penambahbaikan agar dapat memberi impak lebih menyeluruh dan positif kepada golongan belia itu, sedang dalam peringkat akhir penelitian.

“Kita di peringkat perancangan pelaksanaan dengan pelbagai program diletakkan di bawahnya (Rakan Muda), jadi bila ia sudah sedia KBS akan lancarkan.

“Rakan Muda cukup dikenali semasa zaman 90-an saya. Kalau kita dapat perkenalkan ia semula sudah tentu ia boleh diperluaskan kepada generasi kini dan hadapan,” katanya.

Beliau berkata demikian kepada pemberita selepas menghadiri program siri syarahan 3rd Distinguished Lecturer Series on Youth Well-being di Universiti Putra Malaysia (UPM), di sini hari ini.

Pada 5 Mac lepas, KBS memaklumkan program Rakan Muda akan diperkasakan semula menerusi pelbagai penambahbaikan meliputi pembangunan potensi dan semangat kesukarelawanan.

Rakan Muda ialah program pemupukan minat, penggilapan bakat dan penyerlahan potensi diri melibatkan belia berumur 15 hingga 25 tahun yang diperkenalkan kerajaan pada 1994. – BERNAMA


Campur tangan, keistimewaan pihak tertentu dalam perundangan wajib dihapuskan – BERJASA

KUALA LUMPUR: Barisan Jemaah Islamiah Se-Malaysia (BERJASA) prinsip negara seperti termaktub di dalam Perlembagaan iaitu kesamarataan manusia di hadapan undang-undang tanpa mengira darjat, pangkat atau status harta dipertahankan.

Presiden BERJASA, Zamani Ibrahim berkata, campur tangan atau keistimewaan pihak tertentu dalam perundangan yang bertentangan dengan Perlembangan wajib dihapuskan dan rakyat akan boleh hidup bahagia selain memiliki kehidupan lebih harmoni.

“Begitu juga dalam impian kita dalam politik, landskap politik negara ini akan bertukar secara keseluruhan dengan mengamalkan konsep politik matang dan integriti tinggi,” katanya.

Ini termaktub dalam enam teras utama dalam mengembalikan negara unggul dan bermaruah diterajui pimpinan Melayu Islam seperti diperjuangkan BERJASA.

Zamani berkata, enam teras berkenaan adalah panduan dalam merangka segala gerak kerja pada masa hadapan.

Teras berkenaan terdiri daripada identiti nasional dan perpaduan, ekonomi dan sara hidup, pendidikan dan teknologi namun penekanan diberikan ke atas Perlembagaan dan perundangan.

“Sebagai sebuah negara unggul perlukan Perlembagaan sebagai tunjang utama sistem dan tadbir urusnya.

“Kita tidak mahu melihat situasi Ah Lim, Ajib atau Rama yang terbukti bersalah melalui sistem perundangan negara menerima sebarang kekebalan atas sebab kedudukan. Keadilan perlu diberikan kepada semua ahli masyarakat tanpa sebarang kompromi.

“Begitu juga dalam politik yang mahukan kepimpinan yang unggul selain diacu dengan acuan kita sendiri dan bebas daripada pemikiran penjajah.

“Sistem pemerintahan akan bertunjangkan prinsip dan nilai-nilai murni yang lahir dari jati diri dan identiti nasional, begitu juga dalam bidang ekonomi akan dipacu dengan acuan sendiri oleh tenaga kerja yang berpengetahuan dan kemahiran tinggi,” katanya ketika berucap sempena Himpunan Nasional 2022, di sini hari ini.

Pengerusi Gerakan Tanah Air, Tun Dr Mahathir Mohamad turut hadir merasmikan majlis berkenaan.

Dalam pada itu, jelas beliau BERJASA mahu melahirkan masyarakat majmuk unggul memahami identiti nasional bertunjangkan jati diri Melayu dan tidak menolak keunikan adat dan budaya lain di negara kita.

“Saya yakin Malaysia mampu memacu untuk berdiri di atas kaki sendiri dan bebas bergantung dengan kuasa besar.

“Begitu juga dalam teras pendidikan dan modal insan yang mampu melahirkan modal insan yang bersatu, integriti dan berdaya saing dan negara akan mencapai kesatuan melalui dasar pendidikan negara,” katanya.

Author

Tun Puteh Wanti

View all posts

View all posts


MetMalaysia keluar amaran ribut petir di beberapa negeri

KUALA LUMPUR: Ribut petir, hujan lebat serta angin kencang dijangka berlaku di  beberapa negeri sehingga 5 petang ini.

Menurut amaran yang dikeluarkan Jabatan Meteorologi Malaysia (MetMalaysia) negeri terlibat ialah keseluruhan Perak dan Kedah meliputi Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu.

Turut terlibat Pulau Pinang, Pahang (Tanah Tinggi Cameron, Jerantut, Bentong, Temerloh, Maran dan Bera), Selangor, WP Kuala Lumpur, WP Putrajaya, Negeri Sembilan, Melaka, Johor (Tangkak, Segamat, Muar, Batu Pahat, Kluang, Pontian dan Kulai).

Di Sarawak pula kawasan terbabit adalah Serian, Samarahan, Sri Aman, Betong, Sarikei dan Miri selain Subis, Beluru dan Marudi.

Sementara itu, di Sabah melibatkan Kuala Penyu, Beaufort, Nabawan dan Tambunan di bahagian Pedalaman selain Pantai Barat, Tawau serta di Kudat (Kota Marudu). – BERNAMA


Skuad Harimau Muda julang Piala Merlion 2023

KUALA LUMPUR: Skuad bola sepak Bawah 22 Tahun (B-22) negara melakar sejarah apabila menjulang Piala Merlion 2023 selepas menewaskan skuad B-22 Hong Kong, 2-1, dalam aksi final di Stadium Jalan Besar, di Singapura, malam tadi.

Kemenangan itu menamatkan penantian 41 tahun Malaysia untuk mengungguli semenjak piala berkenaan diperkenalkan pada 1982, sekali gus memperbaharui pencapaian selepas sekadar berada di kedudukan tercorot pada dua edisi yang disertainya iaitu  pada 1982 dan 1985.

Skuad Harimau Muda jelas bermula garang apabila melancarkan serangan bertali arus ke kubu pihak lawan seawal minit kelima perlawanan apabila penyerang Muhammad Aliff Izwan cuba meledak gol namun berjaya ditampan penjaga gawang, Ng Wai Him.

Berbekalkan momentum sedia ada, skuad kendalian E. Elavarasan menggandakan serangan dan peluang terbaik tiba apabila rembatan Muhammad Azrin Afiq dari luar kotak penalti berjaya menggegarkan jaring pada minit ke-20, namun dibatalkan kerana disahkan ofsaid oleh pengadil.

Bersambung babak kedua, barisan muda negara terus mengasak skuad kendalian Szeto Man Chun apabila Muhammad Haqimi Azim menghantar bola silang kepada Muhammad Najumdin Akmal yang terus meledak gol pada  minit ke-57 namun jaringan Malaysia sekali lagi dinafikan pengadil buat kali kedua.

Tidak goyah dengan insiden itu, pemain simpanan yang dimasukkan pada babak kedua perlawanan Muhammad Najumdin akhirnya berhasil memecahkan kebuntuan jaringan menerusi tandukan padunya pada minit ke-74.

Lima minit berselang, pemain pertahanan Muhammad Safwan Mazlan terus mengecewakan pihak lawan apabila menambah jaringan jarak jauh, namun skuad kendalian Szeto Man berjaya merapatkan defisit menerusi Lau Ka Kiu pada minit ke-80.

Bagaimanapun, pada penghujung perlawanan berlaku ketegangan antara kedua-dua pasukan yang menyaksikan Muhammad Haqimi dan Kong Maddox dilayangkan kad merah pada minit kecederaan namun keputusan kekal 2-1 sehingga wisel penamat dibunyikan pengadil.

Sementara itu, pada perlawanan sebelah petang, Kemboja menduduki tempat ketiga selepas mengalahkan tuan rumah Singapura, 2-1. – BERNAMA


Threads capai 100 juta pengguna dalam masa lima hari

PESAING Twitter oleh Meta bermula dengan cemerlang. Dalam masa kurang daripada lima hari aplikasi itu dilancarkan, Threads sudah mempunyai lebih daripada 100 juta pengguna menurut Quiver Quantitative’s Threads Tracker.

Ini dibantu oleh hakikat bahawa Thread adalah aplikasi ‘kembar’ Instagram dan mudah untuk berbilion lebih pengguna platform perkongsian imej itu untuk mendaftar — melainkan mereka tinggal di Kesatuan Eropah, di mana ia belum lagi tersedia.

Mark Zuckerberg, Ketua Pegawai Eksekutif Meta, telah menyediakan beberapa kemas kini mengenai jumlah pengguna Threads. Aplikasi itu mempunyai 10 juta pengguna dalam tujuh jam pertama dan lebih daripada 30 juta menjelang pagi Khamis. Sekitar 24 jam kemudian, angka itu meningkat lebih daripada dua kali ganda.

Namun ianya masih sangat awal untuk Threads, kerana aplikasi itu tiada ciri asas yang dilihat penting oleh ramai pengguna. Ia mempunyai pilihan kebolehaksesan yang minimum pada saat ini, tanpa cara untuk menambahkan teks alternatif pada imej bagi mereka yang menggunakan pembaca skrin. Carian terhad kepada nama pengguna, tiada sokongan hashtag dan anda tidak boleh menyiarkan ke Threads daripada laman web.

Mungkin yang paling menyedihkan bagi mereka yang biasa menggunakan Twitter, Threads belum mempunyai suapan kronologi siaran. Suapan algoritma penuh dengan jenama, pengaruh dan selebriti, menyukarkan pengguna untuk mengikuti apa yang disiarkan oleh rakan dan keluarga. Suapan kronologi sedang dalam proses, tetapi Twitter mungkin masih menjadi aplikasi pilihan ramai orang untuk berita terkini.

“Politik dan berita pasti akan muncul di Threads – mereka juga ada sedikit sebanyak di Instagram – tetapi kami tidak akan melakukan apa-apa untuk menggalakkannya,” tulis Ketua Instagram, Adam Mosseri, sambil menyatakan bahawa matlamat Threads bukan untuk menggantikan Twitter.

“Politik dan berita adalah penting, saya tidak mahu menyatakan sebaliknya,” tambah Mosseri. “Tetapi pandangan saya ialah, dari perspektif platform, sebarang penglibatan atau pendapatan tambahan yang mungkin mereka pacu sama sekali tidak berbaloi untuk diteliti, negativiti (jujur) atau risiko integriti yang datang bersama mereka. Terdapat lebih daripada cukup komuniti yang menakjubkan — sukan, muzik, fesyen, kecantikan, hiburan, dan sebagainya — untuk membuat platform yang bertenaga tanpa perlu terlibat dalam politik atau berita.”

Quiver Quantitative’s Threads Tracker menggunakan data yang diambil daripada profil pengguna Instagram, menurut pembinanya, pengasas bersama Christopher Kardatzke.

“Dengan melihat profil orang yang menyertai platform, saya dapat melihat di mana mereka berada dalam barisan dan mendapat gambaran umum tentang bilangan pengguna yang telah mendaftar,” katanya.

Dia menambah bahawa anggaran itu kelihatan sejajar dengan siaran Threads Zuckerberg tentang pencapaian pengguna.

Author

Taufik Asmady Abdul Aziz

View all posts

View all posts


Terperangkap dalam parit berlumpur lebih 10 jam

KOTA BHARU: Seekor lembu yang terperangkap di dalam parit berlumpur berjaya diselamatkan oleh Angkatan Pertahanan Awam Malaysia (APM) Kota Bharu dalam kejadian di Kampung Pauh, Badang di sini pada Jumaat.

Lembu seberat 160 kilogram itu terlekat di dalam lumpur terbabit lebih 10 jam berjaya dibawa keluar pada jam 9.39 pagi.

Pegawai Pengurusan Bencana dan Operasi daerah, Leftenan Mohd Safiyan Ibrahim berkata, pihaknya menerima panggilan kecemasan pada jam 9.07 pagi.

“Seramai lima anggota telah dikerah ke lokasi untuk kerja-kerja menyelamat,” katanya ketika dihubungi Sinar Harian pada Sabtu.

Menurut beliau, APM Kota Bharu mengambil masa selama 27 minit untuk mengeluarkan haiwan ternakan itu dengan menggunakan jentolak.

Ujarnya, hasil bantuan orang awam lembu terbabit berjaya dibawa naik ke darat dan selamat diserahkan kepada pemiliknya.

Author

Media Variasi

View all posts

View all posts


Beri peluang Zahid diadili di mahkamah – Anwar Ibrahim

PETALING JAYA: Perdana Menteri, Datuk Seri Anwar Ibrahim meminta rakyat memberi peluang kepada timbalannya, Datuk Ahmad Zahid Hamidi untuk dihakimi secara bebas dan adil di mahkamah.

Dalam wawancara bersama Bloomberg, beliau menolak kritikan terhadap timbalannya.

Beliau berkata, rasuah merupakan antara isu utama mahu ditangani Kerajaan Perpaduan, termasuk keperluan menyampaikan ‘mesej jelas’ dalam 100 hari pertama pentadbirannya untuk tidak bertolak ansur dengan rasuah.

Ditanya sama ada berlaku ketidaksalinghubungan dengan Zahid dalam Jemaah Menteri memandangkan timbalan perdana menteri itu berdepan 47 tuduhan rasuah, Anwar menegaskan perbicaraan masih berjalan dan mahkamah akan menentukan nasibnya.

“Saya menyatakan secara jelas mahkamah bebas dan saya tidak fikir saya perlu menaruh prasangka dalam kes itu.

“Namun, ia tidak sepatutnya berunsur politik semata-mata. Mengapa rujuk kepada beliau secara peribadi sedangkan saya kata sistem itu korup?

“Ramai lagi pemimpin politik salah guna kedudukan mereka; bekas perdana menteri, bekas menteri kewangan, libat ratusan dan jutaan ringgit.

“Saya di sini bukan mahu bincang kesnya. Saya di sini mencadangkan proses mahkamah mesti bebas dan beliau mesti diberikan peluang, keadilan perlu diadili oleh mahkamah tidak berpihak, adil,” katanya.

Transkrip dalam wawancara Bloomberg bersama Anwar di Singapura pada Isnin, dikeluarkan pagi ini.

Zahid, antara dua timbalan perdana menteri, berdepan 47 pendakwaan rasuah, pecah amanah jenayah dan pengubahan wang haram.

Beberapa pemimpin Umno berulang kali mendakwa Zahid dan pemenjaraan bekas perdana menteri, Najib Razak, merupakan mangsa pendakwaan politik dan pendakwaan terpilih.

Sebelum ini, Anwar mempertahankan kemasukan Zahid dalam Jemaah Menteri dengan menyatakan beliau tidak dapat meminggirkan peranan dimainkan pengerusi Barisan Nasional (BN) itu dalam pembentukan Kerajaan Perpaduan.

Minggu lalu, Zahid yang juga Ahli Parlimen Bagan Datuk, memohon kepada Mahkamah Tinggi Kuala Lumpur pemulangan kekal pasport bagi dirinya melicinkan tugas rasmi sebagai timbalan perdana menteri.

Susulan itu, Timbalan Presiden Bersatu, Datuk Seri Ahmad Faizal Azumu mendesak Anwar merehatkan Zahid daripada tugasnya bagi menumpukan kepada perbicaraan kes mahkamah dihadapi.

Anwar memberitahu Bloomberg, keutamaan kerajaan ketika ini demi memastikan tatakelola baik diamalkan dalam sistem semasa dan ia mesti bebas daripada cengkaman pemimpin korup.

“Dan saya fikir, adilnya, (menteri) mengambil berat peraturan ini. Tiada satu pun yang saya dapat kesan daripada sebarang bentuk pasukan saya cuba membolot kontrak atau projek dan saya berpuas hati,” katanya.

Author

Tun Puteh Wanti

View all posts

View all posts


Penyewa selamba nak jual rumah sewa lepas 3 tahun duduk secara percuma

CYBERJAYA: Seorang individu menerima kecaman warga net selepas berkongsi hasrat ingin menjual rumah yang disewanya dengan alasan pemilik rumah sudah lama tidak memunculkan diri.

Menerusi hantaran tersebut, individu yang dipercayai menetap di Rawang berkata dia sudah lama menetap di kawasan itu serta rumah terbabit mengalami banyak kerosakan.

Susulan itu, dia bertanyakan kepada ahli dalam grup Facebook ‘Tukang Apa Hari Ini’ langkah untuk dia menjual rumah tersebut.

“Macam mana prosedur nak jual rumah ni ya? Boleh ke penyewa dapat bahagian kalau lepas jual rumah ni sebab dah lama saya sewa rumah ni. Dari belum ada anak sampai anak dah kahwin.

“Last bayar sewa 2021 sebab dia takde muncul. Jadi duduk free sampai sekarang. Tu saya tanya macam mana prosedur jual atau boleh saya sewa balik pada orang sebab owner dah takde dah/hilang,” tulisnya di Facebook.

Perkongsian tersebut nyata telah membangkitkan pelbagai respon dalam kalangan pengguna internet.

Malah, netizen turut mempersoalkan tindakan individu itu dan menasihatinya supaya mencari ahli keluarga pemilik tersebut.

“Serius lah, ada kemungkinan owner dah meninggal. Tapi jadilah penyewa yang bertanggungjawab, cuba lah cari warisnya. Tak pasal-pasal penyewa tanggung hutang sampai mati. Ingat hutang tetap hutang,” tulis netizen.

“Dah tak bayar tu jangan sebut menyewa, kena sebut ‘saya tinggal secara haram’ tak tahu lah Islam ke tak yang bertanya ni. Kalau Islam, wajib kena usaha cari Owner tu, 3 tahun punya hutang tu,” kongsi netizen.

“Umpama kalau kau masuk jail berpuluh tahun. Agak-agak bila bebas nanti kau boleh jual tak jail tu buat beli ketum? agak-agak boleh tak,” selar netizen.

Gagal mendapatkan solusi daripada ahli kumpulan itu sebaliknya mendapat kritikan hebat, individu itu meluahkan rasa kesal terhadap netizen di ruangan komen kerana tidak membantunya.

“Banyak yang kecam saya dari beri idea. Saya cuma nak dapatkan income sikit-sikit je. Kalau tak boleh jual tak apa, saya sewakan sampai owner/waris datang semula,” komen individu itu.

Author

Nurul Ain Japri

View all posts

View all posts


Amelia berjaya tangguh permohonan maaf, ganti rugi RM200,000

KUALA LUMPUR: Mahkamah Sesyen sebentar tadi membenarkan permohonan pelakon, Amelia Henderson untuk menangguhkan permohonan maafnya terhadap syarikat produksi, A. Aida Production kerana melanggar kontrak lakonan.

Hakim Zulqarnain Hassan ketika membaca penghakiman ringkasnya menyatakan, mahkamah menggunakan budi bicaranya untuk membenarkan permohonan tersebut kerana terdapat rayuan ke peringkat lebih tinggi.

“Mahkamah gunakan budi bicara dan benarkan permohonan penggantungan perintah yang menghendaki permohonan maaf secara terbuka dan yang menghendaki penghapusan video daripada akaun Instagram Defendan Pertama (Amelia),” kata hakim itu pada prosiding yang dijalankan secara Zoom.

Berhubung pembayaran ganti rugi, Mahkamah turut membenarkan penangguhan bayaran melebihi RM200,000 itu.

Namun mahkamah memerintahkan agar wang tersebut dimasukkan ke dalam akaun bersama yang akan dikendalikan oleh kedua-dua firma guaman yang mewakili syarikat produksi itu dan Amelia, lapor Utusan.

Pada 7 April lalu, Mahkamah Sesyen di sini memerintahkan Amelia atau nama sebenarnya Amelia Thripura Henderson, 28, membayar ganti rugi lebih RM200,000 kepada syarikat produksi A. Aida Production Sdn. Bhd. selepas didapati melanggar kontrak lakonan dalam drama Sekali Lagi Cinta Kembali.

Mahkamah turut memerintahkan Amelia untuk memohon maaf dan memadam video di Instagram mengandungi kenyataan fitnah terhadap syarikat itu.

Pada 18 April lalu, pelakon terbabit telah memfailkan rayuan terhadap keputusan tersebut.

Author

Media Variasi

View all posts

View all posts


Najib mohon hakim Sequerah tarik diri dengar kes 1MDB

KUALA LUMPUR: Bekas Perdana Menteri, Datuk Seri Najib Razak hari ini memfailkan permohonan supaya Hakim Mahkamah Tinggi Datuk Collin Lawrence Sequerah menarik diri daripada mendengar perbicaraan kes penyelewengan dan RM2.3 bilion milik 1Malaysia Development Berhad (1MDB) yang dihadapinya.

Di awal prosiding hari ini, peguam belanya, Tan Sri Muhammad Shafee Abdullah memaklumkan Sequerah yang kini Hakim Mahkamah Rayuan mendapat mendapat arahan daripada anak guamnya (Najib) untuk memfailkan permohonan berkenaan.

Muhammad Shafee berkata, pihaknya memfailkan permohonan itu pagi ini dan Najib turut mengikrarkan afidavit sokongan bagi menyokong permohonan berkenaan.

Katanya, permohonan dibuat susulan pendedahan Sequerah bulan lalu bahawa beliau dan bekas peguam 1MDB, Jasmine Loo Ai Swan, pernah menjadi rakan kongsi di firma guaman sama sebelum ini.

“Dalam keadaan Yang Arif membenarkan permohonan kami ini (supaya Sequerah menarik diri), kami memohon supaya keseluruhan perbicaraan ini dibatalkan dan tertuduh dibebaskan daripada tuduhan.

“Secara alternatif, pilihan kedua ialah supaya perbicaraan ini didengar oleh hakim baharu dan pilihan ketiga, supaya perbicaraan bersambung dan diteruskan oleh hakim mahkamah tinggi baharu,” katanya.

Sementara itu Sequerah mengingatkan supaya orang awam tidak dibenarkan berbincang mengenai perkara itu secara terbuka dan menetapkan pada 17 Ogos ini untuk mendengar permohonan berkenaan.

Ia susulan permohonan Timbalan Pendakwa Raya Ahmad Akram Gharib.

Dalam prosiding pada 26 Julai lalu, Sequerah sendiri mendedahkan bahawa Jasmine pernah menjadi rakan kongsi (di firma Zain & Co), ketika beliau menjadi peguam 10 hingga 15 tahun lalu.

Isu itu dibangkitkan apabila Muhammad Shafee ingin mendapat pengesahan sama ada Jasmine akan dipanggil sebagai saksi pendakwaan.

Jasmine dikatakan salah seorang sekutu rapat ahli perniagaan dalam buruan, Low Taek Jho atau Jho Low yang turut terbabit dalam skandal kewangan 1MDB, dan disenaraikan sebagai orang yang dikehendaki.

Bloomberg sebelum ini melaporkan, penyiasat Switzerland yang menjalankan siasatan jenayah berhubung skandal 1MDB, Jasmine berkaitan pemindahan AS$700 juta yang didakwa dilakukan secara haram.

Prosiding bersambung dengan mendengar keterangan bekas Gabenor Bank Negara Malaysia (BNM), Tan Sri Dr Zeti Akhtar Aziz. – Harian Metro

Author

Media Variasi

View all posts

View all posts


Bomba gagalkan cubaan wanita terjun bangunan

SANDAKAN: Cubaan seorang wanita untuk terjun dari sebuah kondominium gagal apabila dia berjaya dipujuk anggota bomba dalam kejadian pagi semalam.

Kejadian berlaku di tingkat lima sebuah kondominium di Batu 5, di sini, disedari awam awam yang kemudiannya menghubungi bomba.

Ketua Balai Bomba dan Penyelamat (BBP) Sandakan, Severinus Sainkui berkata, seramai 10 anggota digerakkan ke lokasi kejadian selepas menerima panggilan kecemasan pada pukul 9.39 pagi.

Katanya, Setibanya di lokasi, didapati seorang wanita berusia 22 tahun sedang berada di luar tingkap di tingkat lima bangunan berkenaan.

“Pasukan bomba berjaya memujuk dan menyelamat wanita itu daripada terjun dengan menggunakan kaedah ‘rappeling’.

“wanita itu diserahkan kepada pihak polis untuk tindakan selanjutnya,” katanya ketika dihubungi hari ini.

Menurutnya, operasi ditamatkan pada pukul 10.50 pagi. – Kosmo

Authors

Media Variasi

View all posts

Diyana Rahip

View all posts

View all posts

View all posts


Penjara wujudkan komuniti beradab sejahtera, bukan menghukum semata

KUALA LUMPUR: Jabatan Penjara Malaysia buat pertama kali melancarkan Pusat Pembangunan Peradaban Budaya Kemanusiaan di 42 penjara seluruh negara bagi membentuk keharmonian antara penghuni penjara dan warden.

Ketua Pengarah Penjara Datuk Nordin Muhamad berkata, kewujudan pusat tersebut dapat membawa budaya baharu dalam kalangan warga kerja Jabatan Penjara yang bukan lagi tempat untuk menghukum.

“Nelson Mandela berkata kalau nak tengok tamadun sesuatu bangsa, lihatlah bagaimana mereka melayan penghuni penjara.

“Jika pegawai dan penghuni boleh berkomunikasi dengan baik, menunjukkan contoh yang baik dan sikap ini akan secara langsung mendidik penghuni agar menghormati orang lain apabila mereka bebas nanti dan tiadalah jenayah berulang berlaku.

“Selaras dengan matlamat ketiga sistem kepenjaraan yang ditetapkan dalam Mandela Rules iaitu tujuan penjara adalah memastikan keselamatan masyarakat terlindung daripada menjadi musuh masa depan.

“Kita mahu jadikan penjara ini sebagai persekitaran yang sihat, banduan yang berkomunikasi dan mewujudkan budaya manusia beradab… kita tidak mahu elemen penjara itu dibawa keluar iaitu jika kita melayan mereka seperti penjenayah, mereka juga akan keluar seperti penjenayah,” katanya.

Beliau berkata demikian selepas melancarkan Pusat Pembangunan Peradaban Budaya di Ibu Pejabat Jabatan Penjara di sini hari ini.

Nordin berkata, seramai 76 pegawai dan 1,050 anggota berjaya melengkapkan sesi latihan yang dikendalikan oleh tiga wakil daripada Her Majesty Prison and Probation Services United Kingdom bagi memastikan matlamat mewujudkan Pusat Pembangunan Peradaban Budaya dapat dilaksanakan dengan baik kepada warga kerja jabatan dan banduan.

Tambah beliau, penjara mensasarkan kadar residivis atau jenayah berulang oleh bekas banduan seluruh negara akan turun kepada 10 peratus berbanding 15 peratus pada masa ini.

“Perkara itu akan dapat dilaksanakan dalam tempoh 10 tahun lagi iaitu selari dengan pelbagai program pemulihan termasuk pelancaran.

“Konsep ini sebenarnya membawa erti kepada kita sebagai keluarga Malaysia kerana setiap kesalahan yang dilakukan penjenayah pasti akan mewujudkan mangsa dan boleh jadi kita semua akan menjadi mangsa sekiranya aktiviti jenayah tidak dikawal dan minda penjenayah tidak dirawat,” katanya.

Author

Tun Puteh Wanti

View all posts

View all posts


Loya tekak! Wanita temui lipas dalam botol kicap

TERKEJUT! Itulah reaksi seorang wanita apabila mengetahui botol kicap yang digunakannya di sebuah premis makanan mengandungi beberapa ekor lipas di dalamnya.

Perkongsian video di TikTok @laylaazli memaparkan beberapa ekor lipas tersekat dalam botol kicap sewaktu dia hendak menuang kicap ke makanannya.

“Alkisah kicap ni dah nak habis tapi aku tuang kali pertama dekat nasi dan kali kedua nak tuang tu tiba-tiba ternampak binatang ni ye.

“Aku dah telan nasi 2,3,4 suap dah kali kedua baru perasan, syaitan nya lahai. Harap-harap takde apa-apa jadi.

“Memang ku sumpah kau tujuh keturunan lipas tak boleh bertelur,” katanya.

Perkongsian itu mendapat perhatian warga net yang rata-ratanya turut berasa loya serta musykil bagaimana lipas itu boleh berada di dalam botol kicap.

“Macam mana dia boleh masuk wey. Bukan lubang kicap tu kecik ja ka. Aduhh trauma aku nak letak kicap pasni,” komen netizen

“Macam mana aku nak makan nasi letak kicap lepasni… terbayang nanti weyh,” luah warga net

“Akak apa akak rasa lepas makan kicap cap lipas, kita ni dahla suka kicap auto trauma,” kongsi netizen.

Author

Nurul Ain Japri

View all posts

View all posts


Bajet 2023 perlu dibentang semula jika tidak sempat lulus tahun ini

CYBERJAYA: Bajet 2023 perlu dibentangkan semula oleh kerajaan baru kerana tidak sempat diluluskan sekiranya berlakunya pembubaran Parlimen dalam tempoh dua bulan ini.

Penganalisis Politik, Dr. Mazlan Ali berpandangan, Bajet 2023 perlu dibahaskan terlebih dahulu pada dasarnya tempoh dua bulan di Dewan Rakyat dan Negara sebelum dibawa untuk mendapat perkenan daripada Yang di-Pertuan Agong.

“Kalau bubar Parlimen contohnya hari ini, bermaksud rang undang-undang (RUU) Bajet 2023 ini tidak dibahaskan. Bila bubar bermaksud sudah tidak anggota Dewan Rakyat tidak mempunyai jawatan lagi.

“Kerajaan juga sudah tiada lagi. Jadi kerajaan baharu kena bentang bajet yang baharu. Melainkan keajaiban berlaku, bentang bajet hari ini, bahas serta mendapat perkenan YDPA, semuanya selesai hari ini kerajaan baru boleh gunakan Bajet 2023 yang diluluskan ini tahun depan. Tetapi belanjawan ini panjang dan besar perlu proses sekurang-kurangnya dua bulan.

“Contohnya RUU Akti Lompat sudah digazetkan serta dibahaskan dan diluluskan, kalau Parlimen dibubarkan sekarang, kerajaan baharu boleh pakai undang-undang ini kerana telah lengkap prosesnya,” jelasnya ketika dihubungi MEDIA VARIASI.

Tambahnya, penangguhan pelaksanaan Bajet 2023 akan menyukarkan pentadbiran kerajaan melaksanakan dasar ekonomi tahun hadapan seperti pembayaran emolumen (gaji) penjawat awam.

“Bila bubar Parlimen sekarang, bajet tak sempat lulus memang banyak masalah. Nak bayar gaji penjawat awam tidak boleh pada tahun depan kerana belanjawan ini bermula 1 Januari 2023.

“Untuk gaji sekarang, tiada masalah kerana menggunakan Belanjawan 2022. Kalau dibubarkan, kerajaan sudah tiada. Hanya boleh lantik Perdana Menteri jalankan pentadbiran tetapi tiada kuasa untuk luluskan bajet,” katanya lagi.

Spekulasi Dewan Rakyat bakal dibubarkan dalam masa terdekat telah menimbulkan persoalan sama ada Belanjawan 2023 sempat diluluskan sebelum Pilihan Raya Umum Ke-15 (PRU15) atau sebaliknya.

Menteri Kewangan, Tengku Datuk Seri Zafrul Tengku Abdul Aziz dijadualkan akan membuat pembentangan Bajet 2023 di Dewan Rakyat pada pukul 4 petang ini.

Namun, sekiranya Parlimen dibubarkan dalam tempoh tahun ini selepas pembentangan bajet pada hari ini, pengumuman itu akan dilihat hanya dibuat sekadar atas kertas sahaja.

Author

Mohamad Fitri Hazim Hazam

View all posts

View all posts


Buka bidaan RM40,000, Dr Zulkifli infak jam Rolex untuk Palestin

CYBERJAYA: Bekas Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri mengambil inisiatif menjual jam berjenama Rolex miliknya untuk disumbangkan kepada rakyat Palestin.

Menurutnya, jam Rolex tersebut merupakan cenderamata yang dihadiahkan Raja Arab Saudi, Raja Salman Abdulaziz kepadanya pada 2017.

Beliau berkata, jam Rolex tersebut akan dijual secara bidaan pada harga bermula RM40,000 dengan kenaikan bermula RM100 ke atas.

“Titah Baginda Raja Salman untuk sentiasa bersederhana, mengutamakan perpaduan ummah dan memartabatkan agama sentiasa akan saya semat dalam hati.

“Dengan menjunjung titah tersebut dan meraikan kesungguhan Kerajaan Arab Saudi menyalurkan sumbangan bilion dollar kepada Palestin saban tahun, saya ingin membuka bidaan jam Rolex kesayangan saya ini dengan harga tapak RM40,000. Kenaikan bermula RM100 ke atas.

“Hasil bidaan akan didermakan sepenuhnya untuk kebajikan rakyat Palestin yang sedang menderita di sana. Saya buka kepada yang berminat, untuk membida di komen (akaun X Dr Zulkifli),” katanya menerusi di laman X pada Isnin.

Tambahnya lagi, bidaan ditutup pada 31 Oktober 2023, jam 12.30 tengah malam.

JAM ROLEX UNTUK PALESTIN

لَنْ تَنَالُوا الْبِرَّ حَتّٰى تُنْفِقُوْا مِمَّا تُحِبُّوْنَ ۗوَمَا تُنْفِقُوْا مِنْ شَيْءٍ فَاِنَّ اللّٰهَ بِهٖ عَلِيْمٌMaksudnya: “Kamu tidak akan memperoleh kebajikan, sebelum kamu menginfakkan sebagian harta yang kamu cintai. Dan apa pun yang kamu… pic.twitter.com/V8dvu6gbGv

— Dr. Zulkifli Mohamad Al-Bakri (@drzul_albakri) October 30, 2023

Berkongsi lanjut mengenai pemberian jam tersebut, Dr Zulkifli berkata, ia bermula pada Februari 2017 apabila beliau mendapat panggilan mengejut ketika sedang menghadiri mesyuarat sebagai Panel Penasihat Syariah Bank Negara.

Jelasnya, beliau telah diminta oleh Kerajaan Malaysia selaku Mufti Wilayah Persekutuan, untuk mewakili semua para mufti dan para ulama Malaysia menyampaikan ucapan di hadapan Raja Salman dalam kunjungan hormatnya ke Malaysia.

Beliau berkata, pihak Kedutaan Besar Arab Saudi di Malaysia kemudian menghubunginya beberapa hari selepas kunjungan hormat itu dan memaklumkan terdapat cenderamata yang dikirimkan Raja Salman.

“Saya tidak buka kotak cenderamata tersebut. Ia disimpan di pejabat saya di Putrajaya, sehinggalah saya dilantik sebagai Menteri. Semasa saya menjawat jawatan Menteri, kotak tersebut dipindahkan ke pejabat kedua saya di Kompleks Pusat Islam Kuala Lumpur.

“Apabila saya meletakkan jawatan sebagai Menteri pada 2021, kotak tersebut dipindahkan ke pejabat peribadi saya. Di sana, barulah saya membukanya dan memakainya sebagai tanda penghargaan atas derma kurnia daripada Raja Saudi,” ujarnya.

Author

Fazleen Safina Abd Jamil

View all posts

View all posts


Polis bongkar makmal dadah RM5.78 juta, dua lelaki ditahan

GEORGE TOWN: Penahanan dua lelaki tempatan di dua lokasi berasingan di sekitar Pulau Pinang di sini, antara Selasa dan Rabu lalu, berjaya membongkar sebuah makmal pemprosesan dadah bernilai RM5.78 juta.

Penahanan dan serbuan dilakukan Jabatan Siasatan Jenayah Narkotik (JSJN) Bukit Aman itu sekali gus membongkar sindiket penyeludupan heroin base dari Thailand ke Malaysia.

Pengarah JSJN Bukit Aman, Datuk Seri Mohd Kamaruddin Md Din berkata, suspek pertama berusia 46 tahun yang memandu kenderaan ditahan di Lebuhraya Tun Dr Lim Chong Eu di sini, ketika berlaku kesesakan kira-kira jam 4 petang.

Beliau berkata, suspek kedua berusia 42 tahun pula ditahan di parkir sebuah pasar raya di Bukit Mertajam.

“Susulan penahanan itu membawa kepada serbuan di sebuah unit kondominium di Tanjung Tokong, di sini, pada jam 8 malam yang dipercayai dijadikan makmal pemprosesan dadah jenis heroin.

“Turut dirampas ialah heroin base seberat 65.38 kilogram (kg), heroin (13.62kg) dan serbuk kafein (8.48kg).

“Keseluruhan dadah yang dirampas boleh digunakan seramai 4.47 juta penagih jika berjaya dipasarkan,” katanya pada sidang media di Ibu Pejabat Polis Kontinjen (IPK) Pulau Pinang, di sini, hari ini.

Mohd Kamaruddin berkata, ujian saringan air kencing terhadap dua suspek itu didapati negatif dadah dan tidak mempunyai rekod lampau.

Katanya, sindiket dipercayai aktif sejak awal tahun ini dan kes disiasat mengikut Seksyen Seksyen 39B Akta Dadah Berbahaya 1952.

“Kedua-dua suspek yang juga penganggur direman selama tujuh hari sehingga 22 Ogos bagi membantu siasatan,” katanya.

Menurutnya, tindakan juga diambil mengikut Akta Dadah Berbahaya (Pelucuthakan harta) 1988 yang mana polis turut merampas Toyota Estima disyaki diperoleh hasil daripada jualan dadah.

Katanya, nilai keseluruhan rampasan dadah dan sitaan bernilai RM5.85 juta.

“Siasatan masih diteruskan terhadap unit rumah kondominium itu, sama ada ia disewa atau milik suspek selain mengenalpasti ahli sindiket yang lain,” katanya. – Harian Metro

Author

Media Variasi

View all posts

View all posts


Pengasuh taska dipenjara tujuh hari, denda RM32,000 aniaya dua kanak-kanak

KUALA LUMPUR: Seorang pengasuh sebuah Taman Asuhan Kanak-Kanak (Taska) dihukum penjara seminggu dan didenda RM32,000 oleh dua Mahkamah Sesyen berasingan  di sini, hari ini, selepas mengaku bersalah atas dua pertuduhan menganiaya dua kanak-kanak, bulan lepas.

Hakim Norina Zainol Abidin menjatuhkan hukuman penjara seminggu dan denda RM20,000 terhadap Siti Rosliza Mukhtar, 47, kerana menganiaya seorang kanak-kanak perempuan berumur setahun dua bulan dengan menekup kepalanya dengan plastik.

Wanita itu turut dipenjara sehari dan didenda RM12,000 oleh Hakim Datuk Nu’aman Mahmud Zuhudi kerana menganiaya seorang lagi kanak-kanak lelaki berusia setahun dua bulan dengan mengheret tangannya secara kasar serta menarik rambut untuk mendudukkannya.

Kedua-dua perbuatan itu mungkin menyebabkan dua kanak-kanak terbabit mengalami kecederaan fizikal atau emosi, yang mana kesalahan tersebut dilakukan di sebuah taska di Brickfields di sini, pada  jam3.19 petang dan 5.36 petang, 16 November lepas.

Pertuduhan dikemukakan mengikut Seksyen 31(1)(a) Akta Kanak-kanak 2001 yang membawa hukuman denda tidak melebihi RM50,000 atau penjara maksimum 20 tahun atau kedua-duanya.

Bagaimanapun, hukuman penjara itu berjalan serentak bermula hari ini dan tertuduh diperintahkan menjalani hukuman penjara 18 bulan sekiranya gagal membayar denda.

Berdasarkan fakta kes, kanak-kanak perempuan itu terkencing dan terkena kain tertuduh semasa tertuduh ingin menukar lampin mangsa menyebabkan wanita berkenaan bertindak memukul belakang mangsa dua kali serta menekup kepalanya dengan beg plastik lima hingga enam saat dan memegang kepala mangsa dengan kedua-dua tangannya.

Selain itu, ibu kepada kanak-kanak lelaki terbabit mendapati, ada kesan luka dan lebam di telinga anaknya itu dan pemeriksaan rakaman kamera litar tertutup mendapati tertuduh menolak dan mengheret mangsa sehingga jatuh.

Terdahulu, Timbalan Pendakwa Raya (TPR) Abdul Khaliq Nazeri memohon hukuman berbentuk pengajaran kepada tertuduh kerana jelas berlaku penganiayaan terhadap kanak-kanak tersebut dan sebagai orang dewasa, tertuduh boleh lihat kesan dan akibat tindakannya itu.

TPR Noorhani Muhmmed Ayub berkata, pengasuh sepatutnya menjaga kanak-kanak dengan baik seperti yang diamanahkan oleh ibu bapa mereka.

“Tindakan tertuduh menekup kepala mangsa dengan plastik membahayakan serta mengakibatkan kecederaan serius kepada kanak-kanak itu. Saya mohon hukuman setimpal dikenakan ke atas tertuduh,” kata Noorhani.

Tertuduh, yang tidak diwakili peguam, merayu hukuman ringan atas alasan dia menanggung ibu dan adiknya selain perlu melunaskan bayaran pinjaman di syarikat lama dia bekerja. – BERNAMA


Pendakwaan terpilih bazir duit rakyat, buang masa mahkamah

AMPANG: Ramai yang telah menjadi mangsa pendakwaan terpilih atau dalam bahasa awam pertuduhan yang tiada asas tetapi didakwa juga kerana arahan politik.

Tujuan pendakwaan terpilih ini untuk menjatuhkan reputasi seseorang demi kepentingan pihak berkepentingan.

Peguam Mohd Hafizuddin Khan Norkhan berkata, ramai yang menjadi mangsa pendakwaan politik bukan sahaja orang politik, malah NGO, petugas media dan orang ramai.

“Melalui proses didakwa, dilokap, dibicara turun naik mahkamah selepas bertahun-bertahun sebelum diputuskan tiada prima facie lalu dibuang kes itu sebenarnya membuang masa mahkamah dan membazir duit rakyat.

“Ia membuang masa rakyat yang sepatutnya menyumbang bakti untuk negara tetapi terpaksa turun naik ke mahkamah bertahun-tahun.

“Yang akhirnya kes itu dibuang kerana tiada asas atau prima facie. Rakyat sudah bijak menilai, tahu siapa yang berjasa dan siapa yang memporak peranda sebelum seseorang dijatuhkan hukum sudah tahu salah atau tidak, wajar atau tidak.

“Apabila isu-isu pendakwaan politik ini berlangsung ia mendatangkan cemuhan dan terhakisnya keyakinan rakyat terhadap sistem undang-undang,” katanya kepada MEDIA VARIASI.

Beliau mewakili Ketua UMNO Bahagian Sungai Besar, Datuk Seri Jamal Md Yunos turut menyifatkan Jamal antara mangsa politik, pendakwaan terpilih dan dianiaya.

Meskipun beliau dilepaskan dan dibebaskan oleh Mahkamah Sesyen, di sini, semalam daripada dua pertuduhan memuat naik video dengan kenyataan jelik di laman Facebook, dua tahun lalu, kes berkenaan didapati banyak kelompongan daripada sudut pendakwaan.

Tambah peguam itu, mengambil contoh kes Jamal,  mahkamah telah mendapati bahawa kes itu tidak ada prima facie dan melepas dan membebaskan beliau.

“Jadi saya percaya, pertuduhan itu adalah pertuduhan tidak sesuai dan bersifat politik.

“Dikatakan dua pertuduhan ini ada kenyataan jelik, keduanya saya rasa ia seolah-olah tuduhan bersifat politik, bukan sahaja tanggapan tetapi ianya benar.

“Kes-kes bersifat pendakwaan politik amat lemah dan banyak kelompongan,”  katanya.

Mengulas lanjut, tugas sebagai pendakwa awam juga mesti dipisahkan daripada peguam negara bagi mengelakkan salah guna kuasa dan amalan balas dendam politik berterusan.

Ia berikutan, dakwanya, pendakwaan itu diteruskan ketika pentadbiran diterajui AG ketika itu iaitu Tan Sri Tommy Thomas.

“Tugas pendakwa raya untuk meneliti kertas siasatan daripada pihak polis. Itu adalah proses, sekiranya lengkap bukan bermaksud dalam diari siasatan tetapi bersama elemen munasabah untuk dipertuduhkan.

“Jadi,selagi tidak lengkap maka AG (Peguam Negara) perlu kembalikan kertas siasatan kepada polis semula untuk dilengkapkan, jadi tak adalah bila datang mahkamah, banyak kelompongan kes dan keterangan,” katanya.

Katanya, kelompongan itu juga memberi kesan pembaziran wang rakyat, kos mahkamah, tenaga dan masa tertuduh.

Author

Tun Puteh Wanti

View all posts

View all posts


Malaysia terima 23,000 permohonan masuk tenaga kerja sejak sekatan ditarik balik

Oleh: ARRIAN ZAYNE

KUCHING: Malaysia terima permohonan kemasukan tenaga kerja dari Indonesia seramai 23,000 sejak sekatan ditarik balik kerajaan Republik itu 1 Ogos lalu.

Konsul Jenderal Republik Indonesia Di Kuching, Raden Sigit Witjaksono mendedahkan daripda angka berkenaan seramai 1,600 saripdanya memohon untuk memasuki Sarawak.

“Kesemua permohonan ini sedang dalam di proses,” katanya ketika ditemui MEDIA VARIASI selepas menyempurnakan Hari Ulang Tahun Republik Indonesia ke-77 di Konsulat Jenderal Republik Indonesia di Kuching (KJRI Kuching) di sini, hari ini.

Beliau berkata permohonan ini melibatkan kumpulan pertama memandangkan setelah dua tahun serangan pandemik COVID-19.

“Indikasi positif selepas pandemik membawa kepada perkembangan (kemasukan) yang positif,” ujarnya jumlah berkenaan dimaklumkan oleh Kedutaan Indonesia di Kuala Kumpur kepada pihaknya di sini.

Menurut beliau permohonan bagi di Sarawak bukan sahaja diluluskan oleh Konsulat Jenderal Republik Indonesia sahaja namun akan melalui tapisan kedutaan dan pihak berkuasa di Jakarta.

“Keputusan begini adalah sepengetahuan dan sepandangan dengan Malaysia dari segi kemasukan pekerja hingga ke proses penempatan pekerja,” jelasnya.

Raden turut memberi jaminan akan perlindungan rakyatnya di Sarawak seiring dengan penetapan terma dan syarat syarikat perusahaan untuk warganya berkhidmat.

Author

Media Variasi

View all posts

View all posts


Yayasan Ikhlas imarahkan 10 malam terakhir Ramadan

KUALA LUMPUR: Setiap yang bermula pasti akan berakhir, begitulah Bulan Ramadan yang penuh ganjaran pahala, bulan Ramadan bakal melabuhkan tirainya.

Istimewa 10 malam terakhir Ramadan mengejar Lailatul Qadar bersama Yayasan Ikhlas menerusi siaran langsung Facebook.

Program siaran langsung ini juga turut menampilkan Faizal Ismail (FBI), Syahir (Af), Nadir Al Nuri (Cinta Gaza Malaysia) dan beberapa nama lagi.

Program ini sedikit sebanyak memberi peluang kepada umat Islam khususnya, meningkatkan lagi amal ibadah 10 malam terahir di mana malam yang tidak akan kembali dalam mana-mana bulan, bahkan ianya lebih baik dari 1000 bulan.

Antara program yang diatur adalah ziarah, kasih Ramadan dan bubur lambuk, majlis bacaan yaasin dan tahlil, khatam perdana bersama artis jemputan, sembang moreh bersama panel selebriti, hadiah dan cabutan bertuah.

100 peserta terawal dibenarkan masuk ‘zoom meeting’ pada majlis bacaan yaasin dan tahlil pada 17 April ini.

Author

Tun Puteh Wanti

View all posts

View all posts


Tak mampu jaga, bayi ditinggalkan di dalam kotak bersama nota di masjid

KOTA KINABALU: Seorang bayi perempuan berusia hampir seminggu ditinggalkan di dalam kotak bersama nota di hadapan Masjid Taman Seri Gaya, Jalan Maktab Gaya, Luyang di sini pada Ahad.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, bayi tersebut ditemukan oleh imam masjid berkenaan dan menurut nota yang ditinggalkan, bayi yang cukup sifat itu dilahirkan pada 31 Oktober lepas.

“Berdasarkan nota yang diletakkan bersama bayi itu, individu yang meninggalkan bayi berkenaan memohon maaf kerana tidak dapat menjaga bayinya atas faktor ketidakmampuan serta meminta supaya bayi itu dihantar ke rumah anak yatim,” katanya dalam kenyataan pada Isnin.

Mohd Zaidi berkata, polis membuka kertas siasatan di bawah Seksyen 317 Kanun Keseksaan.

Beliau berkata, polis menyeru orang ramai yang mempunyai maklumat mengenai kes itu supaya menghubungi balai polis berdekatan atau pegawai penyiasat kes, Inspektor Hatikah Ahmad menerusi talian 016-337246.

Author

Fazleen Safina Abd Jamil

View all posts

View all posts


Zahid arah Felcra sedia pelan keterjaminan makanan

SETAPAK: Timbalan Perdana Menteri, Datuk Seri Dr Ahmad Zahid Hamidi mengarahkan Felcra Berhad (Felcra) menyediakan pelan Transformasi 3.0 bagi mencapai tahap keterjaminan makanan.

Pelan ini khususnya membabitkan pengeluaran ayam, daging dan telur secara domestik dengan mengurangkan kebergantungan kepada import dalam tempoh empat tahun lagi.

Menteri Kemajuan Wilayah dan Desa berkata ia berikutan kejayaan agensi terbabit melalui pelaksanaan transformasi sebelum ini.

Mengulas lanjut Zahid berkata, Felcra diminta untuk menggariskan tiga elemen utama dalam menjayakan Transformasi 3.0 iaitu tanggungjawab agensi itu ke atas sosial, komersial dan membantu menjayakan keterjaminan makanan.

“Felcra mesti bersama kerajaan untuk mengurangkan kos sara hidup rakyat dengan memberi penekanan terhadap keterjaminan makanan.

“Felcra mempunyai keluasan tanah sebanyak 200,000 hektar mencakupi pelbagai bidang aktiviti agro ekonomi maka fokus keterjaminan makanan ini sudah dikenal pasti untuk menjadikan fokus baharu.

“Saya ingin sarankan supaya Transformasi 3.0 dirancang dan membantu kerajaan dari segi keterjaminan makanan… saya boleh jadi fasilitator untuk menghasilkannya,” katanya pada Taklimat FELCRA bersama Timbalan Perdana Menteri dan Menteri Kemajuan Desa dan Wilayah, di sini, hari ini.

Author

Tun Puteh Wanti

View all posts

View all posts


PRU: PAS rancang tanding lebih 60 kerusi Parlimen

MARANG: PAS merancang untuk bertanding di lebih 60 kerusi Parlimen pada Pilihan Raya Umum ke-15 (PRU15) ini.

Presidennya, Tan Sri Abdul Hadi Awang bagaimanapun berkata, angka itu masih belum dimuktamadkan memandangkan pihaknya masih lagi dalam peringkat rundingan bersama dengan komponen Perikatan Nasional (PN).

“Insya-Allah dapat bertanding lebih 60 kerusi, (bagaimanapun) masih lagi dalam perbincangan,” katanya ketika berucap pada Majlis Pelancaran Markas Besar P037 Marang di Dewan Tok Guru, di Rusila dekat sini malam tadi.

Beliau juga berkata, setiap calon akan terlebih dahulu disaring oleh Majlis Syura Ulama bagi memastikan mereka benar-benar layak untuk bertanding.

“Setiap calon yang dicadangkan oleh cawangan, oleh kawasan, nama-nama mereka dibawa ke Majlis Syura Ulama, dipanggil pesuruhjaya negeri (untuk) hadir sama, disebut satu-satu nama ini, bagaimana perangainya, sembahyang atau tidak, (dan) akhlaknya. Setiap orang calon ini diluluskan oleh Majlis Syura Ulama,” katanya. – BERNAMA


Boleh lapor polis, tunda kereta secara salah – Peguam

KUALA LUMPUR: Mana-mana individu yang kereta mereka ditunda oleh pihak persendirian boleh membuat laporan polis.

Peguam, Nazri Yahya berkata, mengikut Akta Pengangkutan Jalan 1987, mana-mana orang yang mengambil dan membawa pergi sesuatu kenderaan tanpa izin sama ada pemilik atau tanpa kuasa yang sah, adalah satu kesalahan.

“Kesalahan ini boleh didenda tidak melebihi RM2,000 atau enam bulan penjara.

“Hanya polis, JPJ dan Pihak Berkuasa Tempatan (PBT) yang ada kuasa nak ambil tindakan terhadap kesalahan melibatkan salah parkir ni termasuk kuasa untuk alihkan kenderaan persendirian,” katanya kepada MEDIA VARIASI.

Ahad lalu kecoh apabila dua petugas media terkejut kereta-kereta mereka ‘ghaib’ di kawasan letak kereta yang pada awalnya dibenarkan ketika membuat liputan Pameran Pertanian, Hortikultur dan Agro Pelancongan Malaysia (MAHA) 2022.

Kawasan letak kereta adalah di MAEPS, Serdang satu kawasan ‘private’ bukan kawasan yang diwartakan PBT untuk mengutip tiket jauh sekali kebenaran menunda kenderaan.

Kedua petugas itu diminta bayar RM100 seorang oleh seorang ‘brother towing’ di bawah khemah yang sudah sedia kerusi, meja dan resit.

Anehnya kawasan parkir berkenaan tiada sebarang penandaan boleh tunda kereta, lebih mengejutkan tiada notis saman atau kesalahan yang diberikan kepada dua petugas berkenaan.

Bayaran RM100 pula perlu dimasukkan ke akaun peribadi ‘brother towing’ walaupun resit yang dikeluarkan dibawah MARDI MAEPS Sdn Bhd.

Sehubungan itu, Nazri berkata, di bawah Seksyen 50(2) Akta 333 pihak yang mengarahkan trak penunda mengalihkan kereta-kereta di tempat letak kereta itu hendaklah menunjukkan bahawa dia ada kuasa untuk berbuat demikian.

“Jika tidak ada kuasa, pihak tersebut sudah membuat kesalahan di bawah Seksyen 51 Akta 333 dan boleh di denda maksimum RM2,000 atau penjara maksimum enam bulan atau kedua-duanya jika sabit kesalahan.

“Orang ramai perlu tahu hak mereka, ini bagi mencegah sebarang kegiatan gangsterism, pemerasan menerusi penundaan kenderaan secara tidak sah,” katanya.

Author

Tun Puteh Wanti

View all posts

View all posts


Arul Kanda tidak tahu penglibatan Nazlan dalam pinjaman 1MDB

KUALA LUMPUR: Bekas Ketua Pegawai Eksekutif (CEO) 1Malaysia Development Berhad (1MDB) Arul Kanda Kandasamy hari ini memberitahu Mahkamah Tinggi di sini bahawa beliau tidak mengetahui tentang penglibatan Hakim Mahkamah Tinggi ketika itu, Datuk Mohd Nazlan Mohd Ghazali dalam pinjaman RM4.17 bilion kepada dana kekayaan negara itu.

Malah Arul Kanda berkata beliau tidak pernah berjumpa secara langsung dengan Mohd Nazlan, yang merupakan pegawai undang-undang am Kumpulan Maybank ketika itu.

Hakim Mohd Nazlan yang kini hakim Mahkamah Rayuan telah mensabitkan dan menjatuhkan hukuman penjara 12 tahun dan denda RM210 juta ke atas bekas Perdana Menteri Datuk Seri Najib Tun Razak kerana menyeleweng dana SRC International Sdn Bhd berjumlah RM42 juta pada 28 Julai 2020.

Saksi pendakwaan ke-15 itu berkata berhubung pinjaman yang diambil 1MDB daripada Maybank, beliau sering berurusan dengan jurubank lain seperti Michael Oh-Lau.

Beliau berkata demikian semasa pemeriksaan balas oleh peguam utama Najib, Tan Sri Muhammad Shafee Abdullah pada perbicaraan kes pindaan laporan akhir pengauditan 1MDB membabitkan Najib dan Arul Kanda.

Muhammad Shafee: Adakah mana-mana pegawai ini menyedarkan anda bahawa mereka perlu mendapatkan kebenaran daripada ketua mereka?

Arul Kanda: Bukan secara langsung… Saya bekas jurubank. Sebelum ini, perbincangan diadakan pada satu peringkat dan dalaman bank, mereka perlu melalui proses kelulusan mereka sendiri.

Muhammad Shafee: Dari segi undang-undang, siapakah pegawai undang-undang am bagi Kumpulan Maybank?

Arul Kanda: Nazlan. Saya tidak pasti nama penuhnya.

Muhammad Shafee: Adakah Mohd Nazlan Mohd Ghazali?

Arul Kanda: Ya, (tetapi) saya tidak pernah berjumpa beliau sebelum ini.

Muhammad Shafee: Saya cadangkan pinjaman sebesar ini mesti mendapat kelulusan daripada bahagian undang-undang bank?

Arul Kanda: Saya rasa begitu.

Semasa pemeriksaan semula oleh Timbalan Pendakwa Raya Kanan Datuk Seri Gopal Sri Ram, saksi itu berkata beliau tidak mengetahui mengenai penglibatan Mohd Nazlan dalam proses pinjaman itu.

Sri Ram: Adalah dicadangkan kepada kamu oleh pihak pembelaan bahawa Mohd Nazlan terlibat dalam (pinjaman kepada 1MDB)?

Arul Kanda: Ya.

Sri Ram: Adakah anda mempunyai pengetahuan tentang perkara ini (Mohd Nazlan terlibat dalam pinjaman kepada 1MBD)?

Arul Kanda: Tidak.

Semasa prosiding hari ini, Arul Kanda juga memberitahu mahkamah bahawa bekas Ketua Pegawai Kewangan 1MDB Azmi Tahir telah menyekat maklumat daripada pengetahuan Jabatan Audit Negara (JAN) ketika dana kekayaan negara itu dalam proses diaudit pada 2015.

Arul Kanda seterusnya berkata beliau tidak bertanggungjawab ke atas operasi harian 1MDB, mahupun berhubung terus dengan JAN untuk proses audit kerana tugas itu adalah tanggungjawab Azmi.

Najib, 69, yang kini menjalani hukuman penjara 12 tahun berhubung kes SRC International Sdn Bhd, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB sebelum ia dibentangkan kepada Jawatankuasa Kira-Kira Wang Negara (PAC) bagi mengelak sebarang tindakan diambil terhadapnya.

Arul Kanda pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada dikenakan tindakan.

Kesalahan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Pusat, Wilayah Persekutuan Putrajaya antara 22 dan 26 Feb 2016, mengikut Akta Suruhanjaya Pencegahan Rasuah Malaysia yang membawa hukuman maksimum penjara 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.

Perbicaraan di hadapan Hakim Mohamed Zaini Mazlan bersambung 2 Sept. – BERNAMA


Rezeki Liyana jadi graduan sejuta UiTM

CYBERJAYA: Rezeki seorang graduan Diploma Sains Universiti Teknologi Mara (UiTM) apabila menjadi penerima skrol ke sejuta bagi universiti tersebut, hari ini.

Gadis bernama Nur Liyana Athirah Izani Sulaiman, 22, merupakan pelajar kampus UiTM Arau Perlis.

Nur Liyana menerima segulung skrol diploma sekali gus menjadi graduan ke sejuta setelah tiga tahun menuntut ilmu seperti graduan yang lain.

“Saya tidak tahu langsung akan diumumkan sebagai penerima skrol ke sejuta pada majlis hari ini. Saya cuma rasa gugup sejak mula datang ke sini pagi tadi.

“Memang ada pengacara bagi tahu tentang penerima sejuta sepanjang istiadat konvokesyen tetapi tidak sangka saya yang akan dapat,” katanya seperti dilapor Kosmo.

Nur Liyana berkata demikian kepada pemberita selepas menerima skrol ke sejuta pada Istiadat Konvokesyen UiTM ke-97 di Dewan Agong Tuanku Canselor UiTM di Shah Alam, hari ini.

Pada majlis sama, wakil Malaysia Book Of Records (MBOR), Siti Nurhanim Mohd. Noh menyampaikan sijil pengiktirafan Satu Juta Skrol kepada Naib Canselor UiTM, Prof. Datuk Dr. Roziah Mohd. Janor.

Nur Liyana yang berasal dari Bachok, Kelantan menerima sebuah motosikal daripada Motosikal dan Enjin Nasional Sdn. Bhd. (MODENAS) bernilai RM5,397.

Selain itu, dia turut menerima hadiah cermin mata daripada La Calisto Sdn. Bhd., penginapan di Grand Swiss-Belhotel Melaka dan tiket Keretapi Tanah Melayu Berhad (KTMB) serta yuran percuma untuk mengikuti pengajian peringkat ijazah di UiTM.

Sementara itu, Roziah berkata, majlis tersebut merupakan simbolik bahawa Institut Teknologi Mara (ITM) atau UiTM telah berjaya menyempurnakan misi penubuhannya dengan tepat untuk menjuarai pembangunan bumiputera profesional menerusi kurikulum terkehadapan dan penyelidikan berimpak.

“Ia boleh dianggap sebagai hadiah sempena menyambut hari ulang tahun UiTM yang ke-24 pada 26 Ogos ini. Saya juga berbangga kerana menerima anugerah ini menjelang persaraan saya tidak lama lagi.

“Semoga pencapaian ini, menjadi pembakar semangat kepada semua warga UiTM untuk menjadikan UiTM sebagai sebuah universiti yang dikenali dunia,” katanya.

Author

Diyana Rahip

View all posts

View all posts


Dakwa akan dipecat MKT UMNO, Zahid sinis jawab Isham Jalil

KUALA LUMPUR: Mesyuarat Majlis Kerja Tertinggi (MKT) UMNO yang berlangsung malam ini menjadi tumpuan ramai, susulan kenyataan yang dibuat Ahli MKT, Isham Jalil, yang mendakwa beberapa lagi ahli parti itu akan dipecat.

Isham mendakwa, tindakan terbabit akan dibuat susulan ada ahli dan pemimpin parti begitu lantang mengkritik keputusan kepimpinan UMNO untuk bersama Pakatan Harapan (PH) menyertai pilihan raya.

Kelmarin, Isham dalam kenyataan di Facebook mendakwa ada beberapa lagi ahli UMNO akan dipecat dalam mesyuarat berkenaan dan ada ura-ura bahawa dirinya mungkin turut tersenarai dalam pemecatan berkenaan.

Mesyuarat malam ini juga dijangka membincangkan tindakan Ahli Dewan Undangan Negeri (ADUN) Rembia, Melaka, Datuk Muhammad Jailani Khamis, kerana menghadiri majlis pengumuman calon Perikatan Nasional (PN) bagi Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram di Bakri, Johor baru-baru ini.

Sebelum ini, Presiden UMNO, Datuk Seri Dr Ahmad Zahid Hamidi dilaporkan berkata, pihaknya sudah menerima laporan dan akan melakukan sesuatu terhadap tindakan Muhammad Jailani itu.

Muhammad Jailani yang yang juga Exco Pelancongan, Warisan dan Kebudayaan Negeri Melaka, sebelum ini juga mempertahankan tindakannya dengan menegaskan kehadiran di majlis berkenaan adalah bukan atas kapasiti sebagai ADUN UMNO.

Katanya, kehadirannya itu bagi mewakili badan bukan kerajaan (NGO), Muafakat Nasional (MN) yang diterajui bekas Setiausaha Agung BN, Tan Sri Annuar Musa.

Sementara itu, ketika diminta mengulas mengenai agenda pemecatan ketika mesyuarat MKT malam ini, Ahmad Zahid secara sinis, berkata sikap Isham yang juga bekas Ketua Penerangan UMNO itu adalah punca masalah.

“Beliau (Isham) lebih tahu daripada Presiden. Itulah masalahnya,” katanya. – Berita Harian

Author

Media Variasi

View all posts

View all posts


Kerajaan tidak lagi saman individu tidak pakai pelitup muka

BAGAN SERAI: Tiada lagi saman dikeluarkan terhadap mana-mana individu yang tidak mengenakan pelitup muka di tempat awam susulan pengumuman baru-baru ini.

Timbalan Menteri Kesihatan Datuk Dr. Noor Azmi Ghazali berkata pemakaian pelitup muka di dalam bangunan kini adalah atas pilihan individu yang telah berkuat kuasa minggu lepas.

“Kerajaan tidak kenakan Akta Pencegahan dan Pengawalan Penyakit Berjangkit 1988 (Akta 342) dan tidak akan saman sesiapa lagi.

“Rakyat sudah biasa dan faham tentang kesihatan awam ini dan hampir kepada kehidupan seperti biasa malah sosial dan ekonomi juga telah dibuka dan perkumpulan sudah dibenarkan.

“Jadi kita perlu menjaga diri sendiri dan mengamalkan norma baharu termasuk memakai pelitup muka sekiranya mempunyai simptom COVID-19 dan mengasingkan diri sendiri selain membuat laporan dalam aplikasi MySejahtera,” katanya.

Ahli Parlimen Bagan Serai itu berkata demikian pada sidang media sempena Perbincangan Meja Bulat Yayasan Pulau Orang Utan Bukit Merah (YPOUBM) yang turut dihadiri Ahli Pemegang Amanah yayasan itu Prof Emeritus Datuk Dr. Abdul Latif Mohamad di sini hari ini.

Dr. Noor Azmi berkata orang ramai bagaimanapun digalakkan memakai pelitup muka di tempat sesak dan pemakaian diwajibkan ketika menaiki pengangkutan awam atau berada di fasiliti kesihatan.

Pada 7 Sept lepas, Menteri Kesihatan Khairy Jamaluddin mengumumkan Kementerian Kesihatan (KKM) menetapkan pemakaian pelitup muka di dalam bangunan kini adalah atas pilihan individu namun pemilik premis boleh menentukan sama ada pengunjung wajib memakai pelitup muka atau sebaliknya.

Dalam pada itu, beliau berkata Malaysia sedang menunggu pengisytiharan untuk negara ini memasuki fasa endemik COVID-19 kerana sudah merekodkan jumlah jangkitan kes yang rendah dalam kalangan komuniti ketika ini.

Menurutnya, pengisytiharan itu bergantung kepada Pertubuhan Kesihatan Sedunia (WHO) yang menentukan status fasa endemik sesebuah negara.

“Kita memasuki fasa peralihan ke endemik sebelum ini disebabkan masih ada kes COVID-19 yang dilaporkan dan ada perkara kita masih kena jaga dan kawal,” katanya. – BERNAMA


RM1 daripada setiap tiket disumbang untuk konservasi harimau Malaya

KUALA LUMPUR: Bukan sekadar nama! Pasukan bola sepak kebangsaan mengambil langkah serius dalam usaha pemuliharaan harimau Malaya, apabila menetapkan RM1 daripada penjualan setiap tiket perlawanan akan disumbangkan kepada konservasi haiwan berkenaan.

Kementerian Belia dan Sukan, dan Persatuan Bolasepak Malaysia (FAM) menerusi kenyataan bersama berkata, kedua-dua belah pihak berganding bahu dalam usaha memerangi kepupusan harimau Malaya dengan menyokong usaha Kementerian Sumber Asli, Alam Sekitar dan Perubahan Iklim (NRECC) yang menerajui usaha konservasi biodiversiti.

Presiden FAM, Datuk Hamidin Mohd Amin berkata, Jawatankuasa Eksekutif badan induk bola sepak negara itu pada Selasa lepas, bersetuju untuk memberikan sumbangan RM1 daripada setiap tiket pasukan kebangsaan yang terjual kepada KBS untuk tujuan itu.

“Ini adalah satu misi yang izhar buat FAM dan KBS dalam pemuliharaan harimau Malaya. Setiap kali kita keluar bermain dan menonton bola sepak, kita menyumbang kepada kehidupan harimau Malaya di Malaysia,” katanya.

Sementara itu, Menteri Belia dan Sukan, Hannah Yeoh menyeru semua pihak yang meminati bola sepak, turut menunjukkan semangat sama dalam pemeliharaan harimau Malaya dan ia selari dengan pendekatan Malaysia MADANI yang menekankan aspek kemampanan.

“Harimau Malaya ialah lambang dan nama panggilan keramat buat pasukan bola sepak kebangsaan. Kita tidak mahu di suatu hari nanti, harimau tinggal maskot atau pun slogan dan laungan sahaja tanpa adanya harimau liar di hutan kita.

“Jika spesies ini pupus, jiwa kelestarian negara ini juga akan pudar dan tidak akan ada makna jika pada masa itu pasukan kebangsaan kita masih bergelar Harimau Malaya,” katanya.

Hannah berkata, usaha itu dilihat sebagai satu pendekatan inovatif dan terangkum melibatkan sukan popular bola sepak sebagai penyelamat harimau Malaya.

KBS dan FAM berkata, populasi harimau liar di Malaysia telah menurun daripada lebih kurang 1,000 ekor pada tahun 1970-an kepada kurang 150 ekor kini kerana pelbagai ancaman seperti pemburuan haram.

“Harimau ialah satu indikator yang penting bagi biodiversiti dan kemandirian spesies ini di hutan negara kita bagi kesejahteraan ekosistem yang menyokong kelangsungan hidup kita semua. Sudah tiba masa usaha pemuliharaan ini mendapat sokongan semua pihak, maka KBS dan FAM telah mengambil langkah untuk membantu dalam konservasi harimau,” menurut kenyataan bersama itu.

Skuad Harimau Malaya kendalian Kim Pan Gon akan beraksi dalam perlawanan persahabatan menentang Turkmenistan pada malam ini dan Hong Kong pada Selasa depan (28 Mac) dan kedua-dua aksi berkenaan dijadualkan berlangsung pada pukul 10 malam di Stadium Sultan Ibrahim, Iskandar Puteri, Johor. – BERNAMA


Polis tumpas sindiket bangunkan perisian perjudian, 39 ditahan

KUALA LUMPUR: Polis menumpaskan satu sindiket membangunkan dan menyelenggara laman web dan aplikasi perjudian dengan penahanan 39 anggota sindiket itu di sekitar ibu kota pada 28 Februari lepas.

Setiausaha Polis Diraja Malaysia, Datuk Noorsiah Mohd Saaduddin berkata, semua yang ditahan berusia lingkungan 23 hingga 49 tahun melibatkan 22 lelaki dan 10 wanita tempatan, lima lelaki dan dua wanita warga asing.

“Berdasarkan maklumat risikan, sindiket ini beroperasi di sebalik dua syarikat teknologi maklumat dan pengaturcaraan komputer bagi mengaburi mata pihak berkuasa.

“Selain itu syarikat itu turut menawarkan perkhidmatan membangunkan laman web yang mengumpulkan pelbagai jenis permainan secara dalam talian dan aplikasi,” katanya dalam kenyataan di sini hari ini.

Dalam serbuan berkenaan polis merampas antaranya 30 unit komputer riba, sembilan unit komputer, 47 telefon bimbit dan sekeping pasport.

Katanya, kesemua mereka direman selama empat hari dan kes disiasat di bawah Seksyen 420 Kanun Keseksaan, Seksyen 6 (1) (c) Akta Imigresen 1959/63, Seksyen 4 (1) (c) dan 4 (1) (g) Akta Rumah Judi Terbuka 1953.

“PDRM sentiasa komited dalam menjalankan siasatan dan penguatkuasaan bagi membanteras kegiatan judi dalam talian dan pada masa yang sama, orang ramai juga perlu memainkan peranan dalam menyekat aktiviti promosi judi dalam talian di laman sosial dengan menyalurkan maklumat kepada polis dan Suruhanjaya Komunikasi dan Multimedia Malaysia (MCMC),” katanya. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


KTM Malaysia lancar model KTM Brabus R Edition 23, tapi satu unit sahaja di Malaysia

JENAMA motosikal ternama KTM melancarkan model hyper naked dengan kerjasama Brabus, KTM Brabus 1300 R Edition 23. Model ini dibangunkan berasaskan platform KTM 1290 Super Duke R EVO dengan harga RM430,000.

KTM Brabus 1300 R Limited Edition 23

RM430,000 💸💸

Only 1 in Malaysia pic.twitter.com/vU82gG6G9x

— TwtBikers | 🇲🇾 (@twtbikers) June 19, 2023

Menurut laporan Pandu Laju, KTM hanya mengeluarkan 290 unit sahaja bagi model ini dan hanya mempunyai dua pilihan warna, Stealth Grey dan hitam. Daripada jumlah tersebut, 145 unit daripadanya merupakan warna hitam. Lebih menarik, model ini hanya terdapat satu unit sahaja di Malaysia.

Berikut spesifikasi KTM Brabus 1300 R Edition 23 (2023):

Prestasi

Saiz enjin: 1,301cm3 (1.3L)
Output kuasa: 180hp @ 9,500rpm
Tork: 140Nm @ 8,000rpm
Pecutan 0-100kmj: 3.2 saat
Kelajuan maksimum: 270kmj
 Berat: 194kg

Casis

Kapasiti tangki: 16 liter
Sistem Brek Anti-Kunci (ABS): Bosch 9.1MP 2.0 dengan ABS Belokan and Supermoto ABS
Klac: Klac sliper PASC (TM)
Brek: Brembo Stylema Monobloc, 320mm, 4 piston (depan); Brembo Stylema Monobloc, 240mm, 2 piston (belakang)
Suspensi: Fork terbalik (USD) WP semi-aktif 48mm (depan); monoshock WP semi-aktif (belakang)
Tinggi pelana: 845mm
Frem: Chrome-moly tubular space frame, powder-coated
6 mod suspensi: Comfort, Street, Sport, Track, Advanced dan Auto

Ciri Lain:

Lampu LED bulat
Rim BRABUS Monoblock Z forged wheels
Elemen gentian karbon di saluran udara, penutup lampu dan kowl enjin
Pelana dengan fungsi pemanas
Kowl pelana pembonceng
Panel meter digital TFT 5 inci
Pemegang bar hendal dengan fungsi pemanas
Peg kaki boleh laras Brabus
Sstem penghidup tanpa kunci
Klamp tripel Brabus
Tuas brek dan klac boleh laras Brabus
Cermin sisi hujung bar hendal
Ekzos slip-on kembar Brabus
Fungsi anti-wheelie
Quickshifter+

Author

Muhammad Nor Fadzly Mahat

View all posts

View all posts


Kebenaran terungkai! G-Dragon negatif dadah

AHLI kumpulan BigBang, G-Dragon didapati negatif dalam penggunaan dadah selepas melalui ujian rambut dan air kencing.

G-Dragon atau Kwon Ji-Yong, 35, memaklumkan perkara tersebut dalam sesi bersama media selepas siasatan polis dijalankan terhadapnya di Agensi Polis Metropolitan, Incheon.

Malah, penyanyi rap Korea itu turut meminta siasatan menyeluruh dan tepat dilakukan bagi mengetahui keputusan sebenar siasatan tersebut.

Menurutnya, siasatan itu berlangsung selama lebih dari empat jam.

“Saya menerima keputusan negatif daripada ujian dadah.

“Saya juga telah membuat permintaan untuk ujian dadah dilakukan lebih komprehensif.

“Saya berharap pihak penyiasat mengumumkan keputusan itu dengan cepat,” katanya kepada media Korea.

Tambahnya, dia bersedia menyerahkan telefon bimbitnya sekiranya diperlukan oleh pihak polis.

“Saya belum beri tetapi jika diperlukan pada masa akan datang dan berada dalam senarai item yang akan dikemukakan, saya telah memaklumkan (polis) bahawa saya sedia menyerahkannya,” ujarnya.

Sebelum ini, penyanyi lagu Untitled,2014 dilaporkan telah dipanggil polis atas tuduhan penyalahgunaan dadah.

G-Dragon telah dibawa ke balai polis Incheon, Korea, namun tiada tahanan dibuat terhadapnya.

Author

Nurul Ain Japri

View all posts

View all posts


Diana Danielle bayar sewa, berhak halang Farid Kamil masuk rumah

CYBERJAYA: Kontroversi membabitkan kisah rumah tangga pelakon, Diana Danielle kini menjadi perhatian warga net apabila peguamnya menyatakan Diana mempunyai hak menghalang suaminya, Farid Kamil dari memasuki kediaman mereka selepas memfailkan cerai pada 10 Mac lalu.

Peguam syarie Diana, Datuk Akberdin Abdul Kadir menjelaskan bahawa anak guamnya itu mempunyai hak untuk membenarkan atau menghalang sesiapa saja daripada memasuki rumah berkenaan.

“Rumah itu disewakan oleh anak guam kami, jadi dia ada hak untuk membenarkan sesiapa masuk atau tidak ke dalam rumah tersebut.

“Hubungan mereka juga memang sudah tidak baik, sebab itu anak guam saya ke mahkamah (memfailkan penceraian),” katanya seperti dilapor mStar.

Dalam pada itu, Akberdin berkata, Jawatankuasa Pendamai (JKP) yang diperintahkan mahkamah akan digunakan bagi mencari jalan penyelesaian sebelum hasil perbincangan dikemukakan kepada mahkamah.

“Sekiranya JKP tidak dapat menemui jalan penyelesaian atau mendapati berlaku shiqaq, Mahkamah Syariah akan melantik hakam yang akan memberikan kata putus bagi menyelesaikan kemelut rumah tangga pasangan berkenaan,” jelasnya.

Terdahulu, Diana memfailkan penceraian terhadap Farid, namun aktor itu enggan melafazkan talak terhadap isterinya kerana masih ada perasaan sayang.

Diana memfailkan cerai tersebut pada Isnin mengikut Seksyen 47 Enakmen Undang-Undang Keluarga Islam (Negeri Selangor) 2003 di Mahkamah Rendah Syariah Petaling, Subang Bestari, Shah Alam, Selangor.

Diana dalam permohonannya menyatakan tiada persefahaman selain shiqaq iaitu perbalahan berpanjangan dan tidak dapat lagi hidup sebagai suami isteri sebagai punca dia memfailkan penceraian terhadap Farid.

Diana diwakili peguam syarie Datuk Akberdin Abdul Kadir manakala Farid diwakili Fakhrul Azman Abu Hassan.

Diana difahamkan melantik rakan rapatnya sebagai wakil manakala Farid belum memberi sebarang nama bagi pihaknya untuk proses itu.

Hakim Syarie, Shukran Yusof menetapkan 28 Mac ini untuk membolehkan Farid memaklumkan mahkamah wakil bagi pihaknya dalam JKP tersebut.

Untuk rekod, pasangan yang sering dikatakan ‘bagai pinang dibelah dua’ itu mendirikan rumah tangga pada 3 November 2012.

Hasil perkahwinan itu, Diana dan Farid dikurniakan dua cahaya mata iaitu Muhammad, 10 dan Nur Aurora, 8 tahun.

Author

Diyana Rahip

View all posts

View all posts


Xpresi Cuti-Cuti Malaysia bawa pengamal media terokai keunikan Kelantan

JELI: Seramai 16 wakil media terdiri daripada agensi media cetak, elektronik dan media baharu menyertai program Xpresi Cuti-Cuti Malaysia: Kelantan anjuran Tourism Malaysia.

Program yang berlangsung selama empat hari itu membuka peluang kepada para peserta meneroka produk-produk pelancongan berasaskan alam semula jadi, pengembaraan dan pengalaman di negeri tersebut.

Timbalan Ketua Pengarah (Promosi) Tourism Malaysia , Datuk Musa Yusof berkata, program itu bertujuan memperkenalkan keunikan negeri Kelantan sekali gus meningkatkan lagi ketibaan pelancong serta menjana ekonomi untuk komuniti tempatan.

“Melihat kepada trend pelancongan terkini, para pelancong lebih cenderung untuk mendekati dan menerokai produk-produk pelancongan yang berunsurkan alam semula jadi, serta mempraktikkan pelancongan lestari atau sustainable tourism,” katanya ketika berucap pada Majlis Makan Malam Penutup Program Xpresi Media Cuti-Cuti Malaysia di Restoran Laila Majnu, Lalang’s Resort & Spa, disini, semalam.

Pelbagai aktiviti menarik diadakan sepanjang program Xpresi Cuti-Cuti Malaysia: Kelantan berlangsung seperti pengembaraan di daerah Kota Bharu dengan mempelajari keunikan seni bina Masjid Iktikaf Maahad Tahfiz Al-Quran Darul Quwwah yang diperbuat oleh 11 jenis kayu hutan serta melawat kebun anggur pertama di Kelantan iaitu di Po-land Grape Machang.

Di samping itu, para peserta turut berpeluang mendaki Bukit Salor dan menerokai kisah disebalik Gunung Reng disamping menikmati keindahan semula jadi di daerah itu seperti Lata Kashmir, Lata Turbo, Lata Janggut, Lata Hokkaido dan Air Terjun Mawoo.

Malah, para peserta juga berkesempatan mempelajari cara membuat makanan tradisi Kelantan iaitu akok belahat serta merasai masakan popular di Jeli iaitu sambal pepijat dan sup Komunis.

Author

Diyana Rahip

View all posts

View all posts


Perompak larikan emas RM1.4 juta tepi jalan

KUALA KANGSAR: Dua jurujual syarikat emas berdepan detik cemas apabila barangan kemas bernilai RM1.4 juta yang dibawa mereka dirompak sekumpulan lelaki bersenjatakan parang dan tukul.

Kejadian sekitar pukul 11.22 pagi itu berlaku di kawasan tempat letak kenderaan berhampiran sebuah kedai emas di pekan Kuala Kangsar dekat sini hari ini.

Ketua Polis Daerah Kuala Kangsar, Asisten Komisioner Omar Bakhtiar Yaacob berkata, kejadian berlaku ketika dua lelaki berusia lingkungan lewat 30-an itu baru sahaja keluar dari kereta selepas meletakkan kenderaan di petak parkir.

Katanya, beberapa lelaki yang memakai sarung muka telah menyerbu mangsa dan bertindak agresif dengan memecahkan cermin kereta bagi mendapatkan barang kemas di dalam kenderaan tersebut.

“Kejadian berlaku ketika mangsa mahu menghantar barang kemas ke kedai sebelum cermin kereta dinaiki mereka dipecahkan suspek bagi mendapatkan barang kemas bernilai RM1.4 juta.

“Dalam kejadian itu, kedua-dua mangsa tidak mengalami sebarang kecederaan,” katanya di sini hari ini.

Menurut beliau, usaha mengesan kesemua suspek sedang dijalankan dan kes disiasat mengikut Seksyen 395/397 Kanun Keseksaan kerana melakukan rompakan bersenjata.

“Orang ramai yang mempunyai maklumat berkaitan kes itu diminta membantu siasatan dengan menghubungi Ketua Bahagian Siasatan Jenayah Ibu Pejabat Polis Daerah (IPD) Kuala Kangsar, Asisten Superintendan Mohd. Subkey Alias di talian 013-9285436 atau 05-7762222,” katanya.

Terdahulu tular di media sosial X, satu rakaman video berdurasi 21 saat yang memaparkan sekumpulan lelaki berpakaian serba hitam dan sarung muka melarikan beberapa beg mengandungi barang kemas dari kereta mangsa.

Video yang dirakam oleh orang awam itu menunjukkan suspek melarikan diri menggunakan dua kenderaan. – Kosmo

Authors

Media Variasi

View all posts

Diyana Rahip

View all posts

View all posts

View all posts


Bukan semua B40 dapat bantuan lesen percuma

KUALA LUMPUR: Kementerian Pengangkutan menjelaskan, kerajaan tidak dapat menanggung semua golongan B40 yang mahu mendapatkan lesen motosikal Kelas B2 dan lesen teksi, bas serta e-hailing, seperti diumumkan dalam Belanjawan 2023.

Menteri Pengangkutan, Anthony Loke berkata,  hanya individu daripada kategori yang berdepan kesulitan dari faktor kewangan sahaja dipertimbangkan untuk menerima manfaat program itu.

Bagaimanapun, mekanisme dan syarat itu akan diperincikan terlebih dahulu sebelum pengumuman dibuat.

“Yang pertamanya, bukan kita dapat tanggung untuk semua…sudah tentu kita tidak dapat tanggung semua. Yang dimaksudkan ialah mungkin kita ada program, inisiatif di mana kita memberikan bantuan untuk mengambil lesen ini kepada golongan B40 dan juga untuk pemandu yang ingin mendapatkan PSV (Lesen Vokasional Kenderaan) dan GDL (Lesen Perdagangan).

“Itu yang sedang kita akan bangunkan dari segi mekanismenya dan akan diumumkan bagaimana untuk memohon dan sebagainya.

“Ada peruntukan lebih RM4 juta untuk kita menampung perbelanjaan untuk membantu khususnya golongan B40 tetapi sudah tentunya bermaksud tidak semua orang yang mengambil lesen memandu akan dapat ditampung oleh kerajaan. Itu tak dapat kita buat.

“Yang paling penting ialah sudah tentu golongan sasar kita ialah golongan B40 di mana ada kekangan kewangan. Kita akan cuba perincikan bayaran bantuan tersebut,” katanya seperti dilapor Berita Harian.

Beliau berkata demikan ketika diwawancara dalam program Ruang Bicara bertajuk Belanjawan 2023: Manfaat Sektor Pengangkutan yang disiarkan secara langsung menerusi saluran BernamaTV malam tadi.

Untuk rekod, Perdana Menteri, Datuk Seri Anwar Ibrahim sebelum ini mengumumkan bahawa kerajaan menerusi program MyPSV bersetuju menanggung bayaran bagi mendapatkan lesen teksi, bas dan e-hailing bagi membantu kumpulan B40, khususnya dalam kalangan belia.

Author

Diyana Rahip

View all posts

View all posts


Pengarah syarikat hadapi 9 pertuduhan pengubahan wang haram

BUTTERWORTH: Seorang pengarah syarikat mengaku tidak bersalah di Mahkamah Sesyen di sini hari ini atas sembilan pertuduhan pengubahan wang haram berjumlah RM1.2 juta pada 2020.

Choo Peng Hoong, 41, yang merupakan bekas Pengarah Syarikat Choo Marketing Sdn Bhd didakwa memindahkan wang hasil daripada aktiviti haram daripada akaun bank syarikat itu kepada sembilan akaun bank berbeza pada 11 hingga 24 Mac 2020.

Tertuduh didakwa melakukan transaksi berkenaan dengan memindahkan wang antara RM20,000 hingga RM405,025 di Maybank Berhad, Cawangan Prai Industrial Estate.

Pendakwaan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang sabit kesalahan boleh dihukum penjara maksimum 15 tahun dan boleh didenda tidak kurang lima kali ganda jumlah atau nilai hasil daripada aktiviti haram atau RM5 juta, yang mana lebih tinggi.

Timbalan Pendakwa Raya Noor Zalizan Lazarous menawarkan jaminan RM100,000, bagaimanapun peguam mewakili Choo, Y Anbananthan, memohon agar jumlah itu dikurangkan dengan alasan anak guamnya masih bujang dan hanya bekerja sebagai jurujualyang berpendapatan RM3,500 sebulan, selain perlu menanggung ibu yang sudah tua.

Hakim Noor Aini Yusof kemudian membenarkan tertuduh diikat jamin RM54,000 dengan dua penjamin untuk semua pertuduhan, serta perlu melaporkan diri di balai polis berdekatan sebulan sekali dan menyerahkan pasport kepada mahkamah sehingga kes selesai.

Mahkamah menetapkan 28 April ini untuk tarikh sebutan semula kes. – BERNAMA


Pindaan Akta Insolvensi bolehkan dua kategori baharu bankrap dapat pelepasan – Azalina

KUALA LUMPUR: Pindaan Akta Insolvensi 1967 membolehkan dua lagi kategori baharu individu bankrap layak dilepaskan melalui pengeluaran sijil Ketua Pengarah Insolvensi (KPI) tanpa perlu melalui bantahan pemiutang.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, dua kategori itu ialah individu bankrap yang tidak mampu menguruskan diri sendiri akibat penyakit mental yang disahkan oleh pakar psikatiari hospital kerajaan serta individu bankrap berusia 70 tahun ke atas yang layak pada pendapat dan pertimbangan KPI.

Beliau berkata, pindaan itu melibatkan Fasal 8, subseksyen 33B (2A) dengan masukan dua kategori itu sebagai perenggan (e) dan (f).

“Pindaan itu selaras dengan hasrat kerajaan untuk memelihara kebajikan bankrap. Golongan ini tidak lagi mempunyai keupayaan untuk memberikan kerjasama dan sumbangan kepada pentadbiran kebankrapan.

“Faktor kepentingan awam juga perlu diambil kira memandangkan pentadbiran kebankrapan melibatkan dana awam yang perlu digunakan dengan optimum,” katanya ketika membentangkan Rang Undang-Undang Insolvensi (Pindaan) 2023 di Dewan Rakyat hari ini.

Azalina juga berkata, Fasal 15 rang undang-undang itu memperuntuk pemakaian perenggan 33B(2A) (e) dan (f) terhadap kes kebankrapan yang ditadbir sebelum kuat kuasa akta pindaan secara retrospektif.

Beliau berkata susulan pindaan itu, berdasarkan statistik Jabatan Insolvensi Malaysia seramai 19,913 orang bankrap yang berusia 70 tahun dan ke atas layak dipertimbang untuk pelepasan melalui sijil KPI sekiranya mereka memenuhi syarat ditetapkan.

Katanya, cadangan pindaan bagi Seksyen 33C Fasal 8 rang undang-undang itu pula bertujuan membantu individu bankrap dilepaskan secara automatik dalam tempoh singkat iaitu tiga hingga lima tahun dengan meringankan syarat bayaran tanpa mengabaikan kepentingan pemiutang.

Azalina berkata, pindaan yang dikemukakan bagi seksyen itu dapat memastikan pentadbiran kebankrapan dijalankan dengan berkesan dengan mengambil kira kepentingan awam, bankrap dan pemiutang.

Antara pindaan penting yang dicadangkan bagi Seksyen 33C ialah syarat penyelesaian amaun sumbangan sasaran atas hutang yang diperakukan digantikan dengan syarat pembayaran jumlah yang ditentukan KPI mengikut kemampuan kewangan bankrap.

“Selain itu, peruntukan baharu kuasa KPI menggantung pelepasan automatik untuk tempoh tidak melebihi dua tahun jika bankrap tidak mematuhi kewajipan dan obligasinya di bawah akta itu serta kuasa KPI meminta individu bankrap memberikan maklumat lanjut mengenai pendapatan, pendapatan yang dijangka dan harta bankrap,” katanya.

Persidangan Dewan Rakyat bersambung esok. – BERNAMA


Tun M rancang karier politik saya – Kayveas

KUALA LUMPUR: Presiden Parti Progresif Rakyat (MyPPP), Tan Sri M Kayveas mengingati jasa Tun Dr Mahathir Mohamad yang membentuk perjalanan politiknya sehingga menerajui MyPPP.

“Saya nak ucap terima kasih kepada Tun, banyak bantu dan tidak ganggu, beri peluang kepada MyPPP.”

“Dia yang mengatur semua, saya jadi Presiden pada tahun 1993, menyertai PRU pada 1995.

“Katanya tak boleh bagi kerusi walaupun Presiden, tapi kita tengok macam mana, dia dah rancang, jadikan saya sebagai Senator, jadi Timbalan Menteri Perumahan pada tahun 1999.

“Dia rancang, Datuk Seri Najib tak beri kerusi, tak sambung untuk pemimpin seperti saya, jadi saya kena keluar,” katanya kepada MEDIA VARIASI.

Beliau berkata demikian ketika ditemui pemberita menzahirkan ucapan takziah kepada pihak Britain susulan kemangkatan Ratu Elizabeth II di Kedutaan British-Malaysia, di sini.

Terdahulu, bekas Menteri Kerja Raya, Tun Dr S Samy Vellu meninggal dunia awal pagi semalam, di kediamannya di ibu negara pada usia 86 tahun.

Dalam pada itu, beliau menganggap pemergian Tun Samy satu kehilangan besar kepada MIC khususnya.

“Seorang tokoh politik yang merupakan bahagian penting dalam masyarakat India Malaysia dan politik secara amnya.

“Beliau mencapai banyak perkara dan hati kami tertuju kepada keluarganya. Takziah dan simpati yang mendalam. Semoga rohnya tenang,” katanya.

Author

Tun Puteh Wanti

View all posts

View all posts


Agong titah 30 Ahli Parlimen BN menghadap esok – Istana Negara

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini menitahkan 30 Ahli Parlimen Barisan Nasional (BN)  menghadap Seri Paduka di Istana Negara secara individu pada jam 10.30 pagi esok.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata, ia lanjutan daripada sesi menghadap baginda oleh ketua gabungan Pakatan Harapan (PH) dan Perikatan Nasional (PN) di Istana Negara, hari ini.

Beliau berkata, proses itu adalah bertujuan supaya Al-Sultan Abdullah dapat membuat keputusan bagi melantik seorang Ahli Dewan Rakyat yang pada hemat Seri Paduka mungkin mendapat kepercayaan majoriti sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

“Seri Paduka Baginda menyeru dan menasihati seluruh rakyat agar bersabar dan bertenang sehingga proses pembentukan kerajaan baharu dan pelantikan bakal Perdana Menteri Malaysia ke-10 selesai,” katanya dalam kenyataan, hari ini.

Seri Paduka turut menyeru rakyat untuk bersama mendoakan semoga proses tersebut dipermudahkan dan berjalan lancar demi kepentingan tanah air yang tercinta.

Al-Sultan Abdullah turut mengajak rakyat bersama mendoakan agar negara dan rakyat sentiasa dirahmati, diberkati dan dilindungi daripada sebarang bentuk bencana dan musibah.

Terdahulu, Pengerusi PH, Datuk Seri Anwar Ibrahim dan Pengerusi PN, Tan Sri Muhyiddin Yassin menghadap Al-Sultan Abdullah di Istana Negara setelah tiada Ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

Majoriti mudah untuk membentuk kerajaan ialah 112 kerusi namun ketika ini berlaku situasi Parlimen tergantung apabila tiada parti atau gabungan politik mendapat majoriti mudah untuk membentuk kerajaan Persekutuan.

Keputusan Pilihan Raya Umum ke-15 (PRU15), Sabtu lalu,  menyaksikan PH memperoleh 82 kerusi Parlimen diikuti PN (73), Barisan Nasional (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi. – BERNAMA


Polis tahan tukang cat bantu siasatan ceroboh rumah

TELUK INTAN: Polis menahan seorang lelaki warga tempatan disyaki terlibat dalam kejadian pencerobohan di sebuah rumah di Taman Seri Idaman di sini, Isnin lalu.

Suspek berusia 23 tahun itu ditahan bagi membantu siasatan susulan tular video rakaman televisyen litar tertutup (CCTV) berkaitan kejadian itu di media sosial sejak Rabu lalu.

Rakaman terbabit memaparkan seorang lelaki masuk ke pekarangan sebuah rumah dan menyelongkar ke dalam sebuah kereta yang tidak berkunci.

Ketua Polis Daerah Hilir Perak, Asisten Komisioner Ahmad Adnan Basri berkata, suspek ditahan pada pukul 12.15 tengah malam tadi, di kawasan perumahan di Jalan Padang Tembak.

Katanya, soal siasat ke atas lelaki yang bekerja sebagai tukang cat itu mengakui yang dia terlibat dalam kejadian tersebut selain menemukan barang kes yang dicuri dari kereta mangsa.

“Ujian saringan air kencing mendapati suspek negatif mengambil dadah namun mempunyai rekod lampau bersabit kes khianat.

“Permohonan reman telah dibuat ke atas suspek di Mahkamah Majistret Teluk Intan dan suspek direman selama tiga hari sehingga Isnin ini,” katanya seperti dilapor Kosmo hari ini.

Tambah beliau, dengan tertangkapnya suspek, pihaknya percaya berjaya menyelesaikan sekurang-kurangnya dua kes pencerobohan jenayah membabitkan modus operandi sama di kawasan perumahan berkenaan.

Menurutnya lagi, siasatan dijalankan mengikut Seksyen 379 Kanun Keseksaan kerana mencuri dan Seksyen 447 kanun sama kerana menceroboh.

“Pihak polis akan terus komited dalam menjaga keselamatan dan kesejahteraan orang awam dengan meningkatkan rondaan pencegahan jenayah di sekitar kawasan perumahan sewaktu musim perayaan Tahun Baharu Cina ini,” ujarnya.

Author

Diyana Rahip

View all posts

View all posts


Safawi dipinjamkan ke kelab Thai, Ratchaburi

Pengarah Teknikal Kelab Bolasepak Johor Darul Ta’zim (JDT), Hector Bidoglio mengesahkan bahawa penyerang dan pemain sayap lincah berusia 25 tahun itu telah dipinjamkan kepada Ratchaburi.

Selain Muhammad Safawi, skuad Harimau Selatan itu juga telah mencapai persetujuan dengan kelab Thailand itu untuk meminjamkan pemain import dari Mali, Moussa Sidibe.

“Harimau Selatan mendoakan yang terbaik buat kedua-dua pemain ini untuk musim akan datang,” katanya menerusi kenyataan ringkas di media sosial kelab berkenaan.

Terdahulu, sebuah portal antarabangsa melaporkan Pengerusi Ratchaburi, Tanawat Nitikanchana sebagai berkata kelab tersebut telah mencapai persetujuan dengan JDT untuk mendapatkan khidmat Muhammad Safawi, yang merupakan salah seorang kapten skuad Harimau Malaya.

Piala AFF 2022 dijadualkan bermula 20 Disember hingga 16 Januari depan.

Muhammad Safawi yang menyertai JDT dari Terengganu FC II pada Januari 2017, sebelum ini pernah dipinjamkan ke kelab di divisyen utama Portugal, Portimonense SC selama tiga bulan pada hujung 2021.

Pemain kelahiran kelahiran Dungun, Terengganu itu baru sahaja melangsungkan perkahwinan bersama pelakon, Syifa Melvin Isnin lepas.

Sebelum ini pemain seperti Shahrel Fikri (Nakhon Ratchasima), Dominic Tan (Police Tero) dan Junior Eldstal (Chonburi FC) pernah beraksi di Liga Thai. – BERNAMA


KPT alukan siasatan berhubung laporan kerugian RM157 juta UiTM Holdings

KUALA LUMPUR: Kementerian Pendidikan Tinggi (KPT) mengalu-alukan sebarang bentuk siasatan dijalankan berkenaan dakwaan ketidakcekapan dan ketirisan berhubung kerugian RM157 juta oleh Universiti Teknologi Mara (UiTM) Holdings yang dilaporkan media tempatan, pada Selasa

Memetik laporan berhubung dakwaan itu, Menteri Pendidikan Tinggi, Datuk Seri Mohamed Khaled Nordin berkata, penekanan khusus diberikan oleh KPT dalam perkara yang melibatkan nilai-nilai integriti dan tata kelola dalam tadbir urus universiti.

Katanya, kementerian tidak akan berkompromi sekiranya berlaku sebarang pelanggaran dan ketidakpatuhan terhadap garis panduan dan undang-undang yang telah ditetapkan, sekali gus menyeru pihak-pihak berkenaan memberikan kerjasama sewajarnya.

“Selain daripada siasatan yang dijalankan, KPT akan membuat semakan dan penambahbaikan terhadap garis panduan yang telah ditetapkan berkenaan pengurusan syarikat pegangan universiti serta mengukur kepatuhan oleh syarikat-syarikat yang berkaitan,” katanya dalam satu kenyataan semalam.

Terdahulu, laporan akhbar bertajuk “UiTM Holdings rugi RM157 juta” yang disiarkan media tempatan pada Selasa mendakwa jumlah itu adalah berdasarkan kepada kiraan kerugian sebelum cukai terkumpul selama empat tahun iaitu bagi tahun 2017, 2018, 2019 dan 2021.

Manakala, keuntungan sebelum cukai terkumpul yang dilaporkan bagi tahun 2011, 2013, 2014, 2015 dan 2016 adalah sekitar RM26 juta.

UiTM Holdings Sdn Bhd merupakan sebuah syarikat pegangan pelaburan milik penuh UiTM yang menguruskan lapan buah syarikat berkaitan tenaga, penjagaan kesihatan, teknologi dan kreatif. – BERNAMA


Guna sisa tepung buat roti demi alas perut, ‘mental’ rakyat Palestin kuat! – Netizen

CYBERJAYA: Meskipun berdepan konflik yang tidak berkesudahan, penduduk di Palestin tampak masih kuat tersenyum menjalani hari-hari mereka.

Baru-baru ini, tular sebuah video di aplikasi X memaparkan seorang lelaki di Palestin menzahirkan kesyukurannya kerana dapat menjamah sekeping roti bagi mengalas perut.

Video yang dimuat naik semula oleh @byzulfadhlizin itu nyata memperlihatkan kekuatan mental yang dimiliki rakyat Palestin amat jitu dan kental meskipun rata-rata kawasan kediaman mereka telah dibom zionis Israel.

Begini lah sikap orang Palestin, dalam keadaan negara berpuluh tahun kena bom. Masih boleh tersenyum and enjoy little things macam tak ada benda berlaku.

Mentally diorang sangat super strong 🥹pic.twitter.com/3Yeior4McL

— Zulfadhli Zin (@byzulfadhlizin) October 23, 2023

“Disebabkan kami tidak mempunyai gas untuk memasak, kami telah mengumpul cebisan kotak untuk menyalakan api menggunakan dapur yang dibuat sendiri.

“Dengan api tersebut, kami akan gunakan saki-baki tepung yang tinggal untuk membuat roti.

“Alhamdulillah, sekurang-kurangnya hari ini kami boleh makan,” kata lelaki Palestin dalam video berkenaan.

Menjengah di ruangan komen, ramai yang tersentuh dengan kecekalan dan semangat yang dipamerkan rakyat Palestin itu.

“Tahap bersyukur mereka, keimanan mereka… kalau kita, salah sikit, mulalh mengomel macam2 sedangkn kita dapat tidur dgn selesa, dpt ke sana ke sini dengan selesa tanpa risau apa2,” tulis netizen.

“Malunya aku sbg org Islam,” luah seorang lagi netizen.

“Kuatnya diaorg masih boleh senyum dengan macam2 dugaan yg diaorg hadapi,” kata seorang pengguna aplikasi X.

Author

Diyana Rahip

View all posts

View all posts


Pemimpin UMNO perlu bangkit bukan sekadar kejar kuasa jangka pendek – Tengku Zafrul

KEPUTUSAN Pilihan Raya Negeri (PRN) adalah isyarat amaran akhir untuk kelangsungan politik UMNO, kata Tengku Datuk Seri Zafrul Tengku Abdul Aziz.

Ahli Majlis Kerja Tertinggi UMNO itu membangkitkan perkara tersebut apabila mengakui prestasi Barisan Nasional (BN) amat lemah di Selangor.

Hal ini kerana, katanya, daripada 12 kerusi Dewan Undangan Negeri (DUN) ditandingi, BN hanya memenangi dua termasuk satu yang asalnya ialah kerusi DAP.

“Malah, selain satu kes unik Sungai Air Tawar yang lebih mencerminkan kehebatan calon, PRN Selangor semalam menyerlahkan seolah-olah semakin ramai pengundi Melayu di sesebuah kawasan, semakin susah UMNO hendak menang.

“Hakikat ini harus diamati terutamanya oleh pemimpin UMNO di Selangor. Jika keputusan PRN ini bukan amaran akhir kepada soal survival parti Melayu ini, saya tidak tahu apa lagi jenis amaran yang perlu diberi sebelum kita menyedari kita sudah ditolak.

“Di Selangor, setelah 15 tahun, UMNO masih lagi ditolak. Ramai ahli-ahli UMNO Selangor yang berkongsi kekecewaan dan kesedihan mereka dengan nasib UMNO di Selangor,” katanya dalam kenyataan pada Isnin.

Bendahari BN Selangor itu berkata, berdasarkan senario politik semasa, strategi dan keterampilan serta daya tarikan parti akan menjadi penentu kejayaan atau kegagalan.

Jelas beliau, UMNO bukan milik kelompok mana-mana kerana ia ditubuhkan untuk menyatupadukan orang Melayu, maka tidak boleh terlalu radikal sebaliknya perlu meraikan pandangan dengan baik.

“Hari ini hala tuju dan ideologi UMNO Selangor perlu jelas dan diterima ahli akar umbi, bukan semata-mata dilihat hanya ingin mengejar tampuk kuasa tetapi dalam masa yang sama tidak dapat memberi keyakinan kepada ahli di bawah dan juga rakyat.

“Atas dasar itu saya berharap kepimpinan parti perlu bangkit dan memperbetulkan keadaan parti, yang bukan sekadar ingin mengejar kuasa jangka masa pendek tetapi usaha yang bersungguh untuk kembali diyakini rakyat dan juga akar umbi parti,” tambahnya.

Author

Fazleen Safina Abd Jamil

View all posts

View all posts


MotoGP: Damok bersaing Moto3 menerusi tiket wild card di Sepang

KUALA LUMPUR:  Pelumba negara, Syarifuddin Azman atau lebih mesra dipanggil Damok, diberikan tiket wild card untuk kelas Moto3 Kejuaraan MotoGP Dunia apabila Grand Prix (GP) Malaysia kembali ke Litar Antarabangsa Sepang (SIC) sebagai pusingan kedua terakhir, Oktober ini.

Menteri Belia dan Sukan,  Datuk Seri Ahmad Faizal Azumu, secara rasmi melancarkan edisi ke-23, yang dijenamakan sebagai GP Petronas Malaysia, di Dewan Filharmonik Petronas, di sini, hari ini.

GP Malaysia 2020 dan 2021 telah dibatalkan kerana pandemik COVID-19 global dan sekatan berkaitannya dan perlumbaan tahun ini akan diadakan dari 21-23 Okt.

Ketua Pegawai Eksekutif SIC,  Azhan Shafriman Hanif, dalam ucapannya, mengumumkan bahawa Damok telah diberikan tiket wild card untuk kelas Moto3 tahun ini.

Pelumba berusia 21 tahun itu,  yang kini menduduki tangga kedua keseluruhan pada kejuaraan  dunia FIM Junior GP 2022, sebelum ini  menerima tiket wild card musim ini untuk GP Portugal (22-24 April), GP Sepanyol (29 April-1 Mei) dan GP Catalunya (3-5 Jun) selepas penampilan sulung di Aragon, Sepanyol, tahun lalu.

“ Tahun ini menandakan tahun pertama Petronas sebagai penaja utama, selepas 10 tahun bersama Shell. SIC bersedia untuk mengalu-alukan semua peminat sukan permotoran tempatan dan antarabangsa ke Sepang dan kami akan memastikan kualiti GP Malaysia berada pada tahap tertinggi.

“Berikutan ketiadaan pelumba negara bersaing musim penuh MotoGP, saya percaya Damok akan menjadi tarikan utama untuk peminat MotoGP tempatan memberi sokongan padu kepada pelumba negara berada di grid. Dia akan menunggang bersama pasukan Vision Track Racing Team dan sasaran saya untuk dia muncul antara 10 pelumba terbaik,” katanya.

Azhan Shafriman berharap penyertaan Damok dan promosi Merdeka yang dilancarkan hari ini akan membantu meningkatkan jualan tiket, yang perlahan, sejak ia mula dijual pada April.

Sementara itu, Pengurus Besar Kanan Komunikasi Strategik Kumpulan Petronas, Datin Anita Azrina Abdul Aziz, berkata, pihaknya merancang mengadakan beberapa siri pengalaman mendebarkan mesra keluarga di dalam dan luar trek termasuk di sekitar Pusat Bandaraya Kuala Lumpur (KLCC), di sini.

“Penaja utama GP menawarkan peluang kepada jenama Petronas untuk berkembang dan membantu menggiatkan semula pelancongan sukan Malaysia dan menyediakan platform unik untuk kami menampilkan kepada dunia,  Petronas Primax – bahan api rasmi untuk perlumbaan Moto2 dan Moto3,” katanya.

Tiket promosi khas Hari Kebangsaan boleh dibeli di www.sepangcircuit.com mulai hari ini hingga 31 Ogos, yang merangkumi tawaran ‘beli 3 percuma 1,’ beli 7 percuma 3,’ dan pakej keluarga dua dewasa dan dua kanak-kanak.

Di samping itu, motosikal Yamaha NVX dan Y15ZR dengan edisi terhad SIC bernilai RM22,000 menanti pemenang cabutan bertuah. – BERNAMA


Chelsea kelab paling boros

CHELSEA mencatat perbelanjaan tertinggi berbanding kelab-kelab lain di seluruh dunia sepanjang tahun ini.

The Blues menduduki tangga teratas senarai perbelanjaan dengan jumlah 451 juta pound (RM2.64 bilion) dan terdapat enam lagi kelab Liga Perdana Inggeris tersenarai dalam kelompok 10 teratas.

Chelsea berbelanja hampir 1 bilion pound (RM5.86 bilion) sejak ketibaan pemilik baharu, Todd Boehly, dengan pemain seperti Moises Caicedo dan Enzo Fernandez bernilai melebihi 100 juta pound (RM585.66 juta) seorang.

Mykhailo Mudryk juga dibeli dengan harga tinggi, mencecah 88 juta pound (RM515.38 juta) pada Januari lalu.

Wesley Fofana dan Marc Cucurella pula memakan belanja melebihi 130 juta pound (RM761.36 juta).

Mereka mendapat pulangan hanya sekitar 142.85 juta pound (RM836.61 juta) dengan menjual Kai Havertz, Mason Mount dan Mateo Kovacic.

Kelab Arab Saudi, Al-Hilal di tangga kedua apabila membelanjakan 282 juta pound (RM1.65 bilion) untuk menandatangani Neymar, Ruben Neves, Kalidou Koulibaly, Aleksandar Mitrovic, Sergej Milinkovic-Savic, Malcom dan Bono.

Mereka hanya mendapat 1 juta pound (RM5.86 juta) dengan menjual Gustavo Cueller ke Al-Shabab.

Arsenal menghuni tangga ketiga hasil pembelian Declan Rice, Havertz, dan Jurrien Timber pada jendela perpindahan musim panas ini.

The Gunners juga meminjam David Raya dari Brentford, namun perjanjian ini susulan daripada pembelian Jorginho dan Leandro Trossard pada Januari.

Jumlah perbelanjaan keseluruhan skuad kendalian Mikel Arteta adalah 228 juta pound (RM1.34 bilion) tetapi turut mendapat pulangan hasil penjualan Granit Xhaka dan Matt Turner.

Real Madrid di tangga keempat selepas menandatangani Jude Bellingham, Arda Guler, dan Fran Garcia.

Bournemouth menduduki tangga kelima diikuti kelab Arab Saudi, Al-Ahli, manakala baki empat pasukan lagi adalah Newcastle, Manchester United, Liverpool dan Aston Villa. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Polis tahan lelaki miliki pistol ugut peniaga

KUALA LUMPUR: Seorang lelaki yang disyaki melakukan pemerasan terhadap peniaga dengan menggunakan pistol, ditahan di sebuah rumah sekitar Serdang, di sini, semalam.

Ketua Polis Daerah Serdang ACP A. Anbalagan berkata, suspek berusia 41 tahun itu ditahan selepas seorang peniaga kedai kereta terpakai membuat laporan semalam mendakwa suspek menghantar gambar pistol dan peluru serta diugut bunuh menerusi aplikasi WhatsApp.

Beliau berkata, siasatan mendapati lelaki itu yang melakukan kegiatan pemerasan secara seorang diri menyasarkan peniaga yang mempunyai pekerja asing sekitar Serdang untuk meminta wang perlindungan.

“Hasil tangkapan suspek, pihak kami berjaya merampas sepucuk pistol semi automatik berserta lapan butir peluru di Kajang.

“Selain itu, ujian saringan air kencing mendapati suspek positif dadah jenis methephatamine dan memiliki 10 rekod jenayah lampau,” katanya pada sidang media di Ibu Pejabat Polis Daerah (IPD) Serdang, di sini, hari ini.

Anbalagan berkata, lelaki itu kini direman sehingga esok sebelum diserahkan kepada IPD Kajang bagi siasatan berhubung penemuan pistol.

Beliau berkata, orang ramai yang pernah menjadi mangsa kepada suspek diminta tampil bagi membantu siasatan mengikut Seksyen 506 Kanun Keseksaan dan Seksyen 8 Akta Senjata Api (Penalti lebih berat) 1971.

Sementara itu, dalam kes berasingan, seorang lelaki warga emas berusia 61 tahun ditahan selepas disyaki terbabit dalam lapan kes pecah masuk pejabat sekitar Lembah Klang pada Selasa lepas, di Ampang, di sini.

Anbalagan berkata suspek yang bekerja sebagai juruteknik pendawaian kamera litar tertutup sebuah syarikat di Lembah Klang itu melakukan aktiviti jenayah di premis yang pernah mendapatkan perkhidmatannya.

“Suspek mengambil masa satu hingga dua bulan untuk meninjau keadaan premis pejabat sebelum melakukan aktiviti pecah masuk pada waktu pagi iaitu pada hari cuti umum dan hujung minggu,” katanya.

Menurutnya, siasatan mendapati lelaki yang melakukan aktiviti jenayah secara sendirian itu aktif sejak awal tahun ini melibatkan daerah Serdang, Petaling Jaya, Brickfields, Sentul dan Shah Alam.

Anbalagan berkata, hasil semakan mendapati lelaki itu mempunyai lapan rekod jenayah lampau dan pernah menjalani hukuman penjara kerana memiliki barang curi dan dia kini direman tujuh hari sehingga 11 Okt ini mengikut Seksyen 457 Kanun Keseksaan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts